pli: Sappāṇakavaggo sattamo

tha: สัปปาณกวรรคที่ ๗ จบ


text_id: pli-tv-bu-pm

layer: root

pli: Chapter 8. Sahadhammika

tha: บทที่ ๘. สหธรรมมิก


pli: Pācittiya 71. Sahadhammika

tha: ปาจิตติย ๗๑. สหธรรมมิก


pli: Yo pana bhikkhu bhikkhūhi sahadhammikaṁ vuccamāno evaṁ vadeyya “na tāvāhaṁ, āvuso, etasmiṁ sikkhāpade sikkhissāmi, yāva na aññaṁ bhikkhuṁ byattaṁ vinayadharaṁ paripucchāmī”ti, pācittiyaṁ.

tha: อนึ่ง ภิกขุใดอันภิกขุทั้งหลายว่ากล่าวตักเตือนโดยชอบธรรม กล่าวอย่างนี้ว่า “ข้าพเจ้าจะยังไม่ศึกษาในสิกขาบทนี้ จนกว่าจะได้สอบถามภิกขุรูปอื่น ผู้ฉลาด ผู้เป็นวินัยธร” ต้องอาบัติปาจิตตีย์.


pli: Sikkhamānena, bhikkhave, bhikkhunā aññātabbaṁ paripucchitabbaṁ paripañhitabbaṁ, ayaṁ tattha sāmīci.

tha: ภิกขุทั้งหลาย ภิกขุผู้ศึกษาพึงรู้ พึงสอบถาม พึงพิจารณา นี้เป็นการทำที่สมควรในเรื่องนั้น.


pli: Pācittiya 72. Vilekhana

tha: ปาจิตติย ๗๒. วิเลขน


pli: Yo pana bhikkhu pātimokkhe uddissamāne evaṁ vadeyya “kiṁ panimehi khuddānukhuddakehi sikkhāpadehi uddiṭṭhehi, yāvadeva kukkuccāya vihesāya vilekhāya saṁvattantī”ti, sikkhāpadavivaṇṇake pācittiyaṁ.

tha: อนึ่ง ภิกขุใดเมื่อมีผู้ยกปาติโมกข์ขึ้นแสดงอยู่ กล่าวอย่างนี้ว่า “สิกขาบทเล็ก ๆ น้อย ๆ ที่ยกขึ้นแสดงเหล่านี้ จะมีประโยชน์อะไร ย่อมเป็น ไปเพื่อความรำคาญ เพื่อความลำบาก เพื่อความยุ่งยาก” ต้องอาบัติปาจิตตีย์ เพราะดูหมิ่นสิกขาบท.


pli: Pācittiya 73. Mohana

tha: ปาจิตติย ๗๓. โมหน


pli: Yo pana bhikkhu anvaddhamāsaṁ pātimokkhe uddissamāne evaṁ vadeyya

tha: อนึ่ง ภิกขุใดเมื่อภิกขุยกปาติโมกข์ยกขึ้นแสดงอยู่ทุกกึ่งเดือน กล่าวอย่างนี้ว่า:


pli: “idāneva kho ahaṁ jānāmi, ayampi kira dhammo suttāgato suttapariyāpanno anvaddhamāsaṁ uddesaṁ āgacchatī”ti.

tha: “ข้าพเจ้าเพิ่งทราบเดี๋ยวนี้เองว่า ‘ธรรมแม้นี้มีมาในพระสูตร อยู่ในพระสูตร มีการยกขึ้นแสดงทุกกึ่งเดือน”.


pli: Tañce bhikkhuṁ aññe bhikkhū jāneyyuṁ nisinnapubbaṁ iminā bhikkhunā dvattikkhattuṁ pātimokkhe uddissamāne, ko pana vādo bhiyyo, na ca tassa bhikkhuno aññāṇakena mutti atthi, yañca tattha āpattiṁ āpanno, tañca yathādhammo kāretabbo, uttari cassa moho āropetabbo

tha: ถ้าภิกขุเหล่าอื่นจำภิกขุนีนั้นได้ว่า “เมื่อภิกขุยกปาติโมกข์ขึ้นแสดงอยู่ ภิกขุนี้เคยนั่งอยู่ ๒-๓ ครั้งมาแล้ว ไม่จำต้องกล่าวถึงมากครั้งยิ่งกว่า” ภิกขุนั้นย่อมไม่พ้นเพราะความไม่รู้ แต่ภิกขุนั้นจะต้องอาบัติใดเพราะประพฤติไม่เหมาะสมนั้น พึงปรับอาบัตินั้นตามอาบัติ และพึงยกความหลงขึ้นมาปรับเพิ่มให้ยิ่งขึ้นไปอีกว่า:


pli: “tassa te, āvuso, alābhā, tassa te dulladdhaṁ, yaṁ tvaṁ pātimokkhe uddissamānena sādhukaṁ aṭṭhiṁ katvā manasi karosī”ti,

tha: “ท่าน ไม่ใช่ลาภของท่าน ท่านได้ไม่ดี ด้วยเหตุว่าที่เมื่อภิกขุยกปาติโมกข์ขึ้นแสดงอยู่ ท่านไม่ ใส่ใจฟังให้สำเร็จประโยชน์ด้วยดี”,


pli: idaṁ tasmiṁ mohanake pācittiyaṁ.

tha: ต้องอาบัติปาจิตตีย์ เพราะแสร้งทำหลงนั้น.


pli: Pācittiya 74. Pahāra

tha: ปาจิตติย ๗๔. ปหาร


pli: Yo pana bhikkhu bhikkhussa kupito anattamano pahāraṁ dadeyya, pācittiyaṁ.

tha: อนึ่ง ภิกขุใดโกรธ ไม่พอใจ ทำร้ายภิกขุ ต้องอาบัติปาจิตตีย์.


pli: Pācittiya 75. Talasattika

tha: ปาจิตติย ๗๕. ตลสัตติก


pli: Yo pana bhikkhu bhikkhussa kupito anattamano talasattikaṁ uggireyya, pācittiyaṁ.

tha: อนึ่ง ภิกขุใดโกรธ ไม่พอใจ เงื้อหอกคือฝ่ามือให้ภิกขุ ต้องอาบัติปาจิตตีย์.


pli: Pācittiya 76. Amūlaka

tha: ปาจิตติย ๗๖. อมูลก


pli: Yo pana bhikkhu bhikkhuṁ amūlakena saṅghādisesena anuddhaṁseyya, pācittiyaṁ.

tha: อนึ่ง ภิกขุใดใส่ความภิกขุด้วยอาบัติสังฆาทิเสสอันหามูลมิได้ ต้องอาบัติปาจิตตีย์.


pli: Pācittiya 77. Sañcicca

tha: ปาจิตติย ๗๗. สัญจิจจ


pli: Yo pana bhikkhu bhikkhussa sañcicca kukkuccaṁ upadaheyya “itissa muhuttampi aphāsu bhavissatī”ti etadeva paccayaṁ karitvā anaññaṁ, pācittiyaṁ.

tha: อนึ่ง ภิกขุใดแกล้งก่อความรำคาญให้แก่ภิกขุด้วยหมายใจว่า ‘ด้วยวิธีนี้ ความไม่ผาสุกจักมีแก่เธอไปครู่หนึ่ง’ ทำความหมายใจอย่างนี้เท่านั้นให้เป็นเหตุ ไม่มีอะไรอื่น ต้องอาบัติปาจิตตีย์.


pli: Pācittiya 78. Upassuti

tha: ปาจิตติย ๗๘. อุปัสสุติ


pli: Yo pana bhikkhu bhikkhūnaṁ bhaṇḍanajātānaṁ kalahajātānaṁ vivādāpannānaṁ upassutiṁ tiṭṭheyya “yaṁ ime bhaṇissanti, taṁ sossāmī”ti etadeva paccayaṁ karitvā anaññaṁ, pācittiyaṁ.

tha: อนึ่ง ภิกขุใด เมื่อภิกขุทั้งหลายเกิดความบาดหมางกัน เกิดการทะเลาะกัน ถึงการวิวาทกัน ยืนแอบฟังด้วยหมายใจว่าจักได้ฟัง คำที่พวกเธอพูดกัน ทำความหมายใจอย่างนี้เท่านั้นให้เป็นเหตุ ไม่มีอะไรอื่น ต้องอาบัติปาจิตตีย์.


pli: Pācittiya 79. Kammappaṭibāhana

tha: ปาจิตติย ๗๙. กัมมัปปฏิพาหน


pli: Yo pana bhikkhu dhammikānaṁ kammānaṁ chandaṁ datvā pacchā khīyanadhammaṁ āpajjeyya, pācittiyaṁ.

tha: อนึ่ง ภิกขุใดให้ฉันทะเพื่อกรรมอันเป็นธรรมไปแล้ว กลับติเตียนในภายหลัง ต้องอาบัติปาจิตตีย์.


pli: Pācittiya 80. Chandaṁadatvāgamana

tha: ปาจิตติย ๘๐. ฉันทังอทัตวาคมน


pli: Yo pana bhikkhu saṅghe vinicchayakathāya vattamānāya chandaṁ adatvā uṭṭhāyāsanā pakkameyya, pācittiyaṁ.

tha: อนึ่ง ภิกขุใดเมื่อเรื่องอันจะพึงวินิจฉัยยังดำเนินอยู่ในสงฆ์ ไม่ให้ฉันทะ ลุกจากอาสนะหลีกไปเสีย ต้องอาบัติปาจิตตีย์.


pli: Pācittiya 81. Dubbala

tha: ปาจิตติย ๘๑. ทุพพล


pli: Yo pana bhikkhu samaggena saṅghena cīvaraṁ datvā pacchā khīyanadhammaṁ āpajjeyya “yathāsanthutaṁ bhikkhū saṅghikaṁ lābhaṁ pariṇāmentī”ti, pācittiyaṁ.

tha: อนึ่ง ภิกขุใดร่วมกับสงฆ์ผู้พร้อมเพรียงกันให้จีวรแล้ว กลับติเตียนในภายหลังว่า ‘ภิกขุทั้งหลายน้อมลาภของสงฆ์ไปตามชอบใจ’ ต้องอาบัติปาจิตตีย์.


pli: Pācittiya 82. Pariṇāmana

tha: ปาจิตติย ๘๒. ปริณามน


pli: Yo pana bhikkhu jānaṁ saṅghikaṁ lābhaṁ pariṇataṁ puggalassa pariṇāmeyya, pācittiyaṁ.

tha: อนึ่ง ภิกขุใดรู้อยู่ น้อมลาภที่เขาน้อมไว้เป็นของจะถวายสงฆ์มาเพื่อบุคคล ต้องอาบัติปาจิตตีย์.


pli: Sahadhammikavaggo aṭṭhamo

tha: สหธรรมมิกวรรคที่ ๘ จบ


pli: Chapter 9. Ratana

tha: บทที่ ๙. รตน


pli: Pācittiya 83. Antepura

tha: ปาจิตติย ๘๓. อันเตปุร


pli: Yo pana bhikkhu rañño khattiyassa muddhābhisittassa anikkhantarājake aniggataratanake pubbe appaṭisaṁvidito indakhīlaṁ atikkāmeyya, pācittiyaṁ.

tha: อนึ่ง ภิกขุใด ไม่ได้รับบอกก่อน ก้าวล่วงธรณีเข้าไป (ในห้อง) ของพระราชาผู้กษัตริย์ได้รับมฤธาภิเษกแล้ว ที่พระราชายังไม่เสด็จออก ที่รตนยังไม่ออก ต้องอาบัติปาจิตตีย์.


pli: Pācittiya 84. Ratana

tha: ปาจิตติย ๘๔. รตน


pli: Yo pana bhikkhu ratanaṁ vā ratanasammataṁ vā aññatra ajjhārāmā vā ajjhāvasathā vā uggaṇheyya vā uggaṇhāpeyya vā, pācittiyaṁ.

tha: อนึ่ง ภิกขุใดเก็บก็ดี ให้เก็บก็ดี ซึ่งรัตนะก็ดี ซึ่งของที่สมมติว่าเป็นรัตนะก็ดี เว้นไว้แต่ในวัดที่อยู่หรือในที่พัก ต้องอาบัติปาจิตตีย์.


pli: Ratanaṁ vā pana bhikkhunā ratanasammataṁ vā ajjhārāme vā ajjhāvasathe vā uggahetvā vā uggahāpetvā vā nikkhipitabbaṁ “yassa bhavissati, so harissatī”ti, ayaṁ tattha sāmīci.

tha: แลภิกขุเก็บเอาก็ดี ให้เก็บเอาก็ดี ซึ่งรตนะก็ดี ซึ่งรัตนะก็ดี ซึ่งของที่สมมติว่าเป็นรัตนะก็ดี ในวัดที่อยู่หรือในที่พักได้แล้ว พึงเก็บไว้ด้วยหมายใจว่า ‘เป็นของผู้ใด ผู้นั้นจะได้นำไป’ นี้เป็นการปฏิบัติชอบในเรื่องนั้น.


pli: Pācittiya 85. Vikālagāmappavesana

tha: ปาจิตติย ๘๕. วิกาลคามัปปเวสน


pli: Yo pana bhikkhu santaṁ bhikkhuṁ anāpucchāvikāle gāmaṁ paviseyya aññatra tathārūpā accāyikā karaṇīyā, pācittiyaṁ.

tha: อนึ่ง ภิกขุใด ไม่บอกลาภิกขุผู้อยู่แล้ว เข้าไปสู่บ้านในเวลาวิกาล เว้นไว้แต่กิจรีบด่วน (คือ ธุระร้อน) มีอย่างนั้นเป็นรูป ต้องอาบัติปาจิตตีย์.


pli: Pācittiya 86. Sūcighara

tha: ปาจิตติย ๘๖. สูจิฆร


pli: Yo pana bhikkhu aṭṭhimayaṁ vā dantamayaṁ vā visāṇamayaṁ vā sūcigharaṁ kārāpeyya, bhedanakaṁ pācittiyaṁ.

tha: อนึ่ง ภิกขุใดทำกล่องเข็มด้วยกระดูก ด้วยงา หรือด้วยเขา ต้องอาบัติปาจิตตีย์.


pli: Pācittiya 87. Mañcapīṭha

tha: ปาจิตติย ๘๗. มัญจปีฐ


pli: Navaṁ pana bhikkhunā mañcaṁ vā pīṭhaṁ vā kārayamānena aṭṭhaṅgulapādakaṁ kāretabbaṁ sugataṅgulena aññatra heṭṭhimāya aṭaniyā. Taṁ atikkāmayato chedanakaṁ pācittiyaṁ.

tha: อนึ่ง ภิกขุผู้ให้ทำเตียงหรือตั่งใหม่ พึงให้ทำมีเท้าสูงเพียง ๘ นิ้ว โดยนิ้วสุคต นอกจากแม่แคร่ด้านล่าง เธอทำให้เกินประมาณนั้นไป ต้องอาบัติปาจิตตีย์.


pli: Pācittiya 88. Tūlonaddha

tha: ปาจิตติย ๘๘. ตูโลนัทธ


pli: Yo pana bhikkhu mañcaṁ vā pīṭhaṁ vā tūlonaddhaṁ kārāpeyya, uddālanakaṁ pācittiyaṁ.

tha: อนึ่ง ภิกขุใดให้ทำเตียงก็ดี ตั่งก็ดีเป็นของหุ้มนุ่น (คือ ยัดนุ่น) ต้องอาบัติปาจิตตีย์.


pli: Pācittiya 89. Nisīdana

tha: ปาจิตติย ๘๙. นิสีทน


pli: Nisīdanaṁ pana bhikkhunā kārayamānena pamāṇikaṁ kāretabbaṁ, tatridaṁ pamāṇaṁ, dīghaso dve vidatthiyo sugatavidatthiyā, tiriyaṁ diyaḍḍhaṁ, dasā vidatthi. Taṁ atikkāmayato chedanakaṁ pācittiyaṁ.

tha: อนึ่ง ภิกขุผู้จะให้ทำผ้าอาบน้ำ พึงทำให้ได้ขนาด ขนาดในข้อนั้น คือ ยาว ๒ คืบ กว้างคืบหนึ่ง ชายคืบครึ่ง โดยคืบสุคต ทำให้เกินขนาดนั้น ต้องอาบัติปาจิตตีย์ที่ชื่อว่าเฉทนกะ.


pli: Pācittiya 90. Kaṇḍuppaṭicchādi

tha: ปาจิตติย ๙๐. กัณฑุปปฏิจฉาทิ


pli: Kaṇḍuppaṭicchādiṁ pana bhikkhunā kārayamānena pamāṇikā kāretabbā, tatridaṁ pamāṇaṁ, dīghaso catasso vidatthiyo sugatavidatthiyā, tiriyaṁ dve vidatthiyo. Taṁ atikkāmayato chedanakaṁ pācittiyaṁ.

tha: อนึ่ง ภิกขุผู้ให้ทำผ้าปิดฝีพึงทำให้ได้ขนาด ขนาดในผ้านั้น ดังนี้ คือ โดยยาว ๔ คืบ โดยกว้าง ๒ คืบ โดยคืบสุคต เธอทำให้เกินขนาดนั้นไป ต้องอาบัติปาจิตตีย์.


pli: Pācittiya 91. Vassikasāṭika

tha: ปาจิตติย ๙๑. วัสสิกสาฏิก


pli: Vassikasāṭikaṁ pana bhikkhunā kārayamānena pamāṇikā kāretabbā, tatridaṁ pamāṇaṁ, dīghaso cha vidatthiyo sugatavidatthiyā, tiriyaṁ aḍḍhateyyā. Taṁ atikkāmayato chedanakaṁ pācittiyaṁ.

tha: อนึ่ง ภิกขุผู้จะให้ทำผ้าอาบน้ำฝน พึงทำให้ได้ขนาด ขนาดในข้อนั้น คือ ยาว ๖ คืบ กว้าง ๒ คืบครึ่ง โดยคืบสุคต เธอทำให้ล่วงประมาณนั้นไป ต้องอาบัติปาจิตตีย์.


pli: Pācittiya 92. Nanda

tha: ปาจิตติย ๙๒. นันท


pli: Yo pana bhikkhu sugatacīvarappamāṇaṁ cīvaraṁ kārāpeyya, atirekaṁ vā, chedanakaṁ pācittiyaṁ.

tha: อนึ่ง ภิกขุใดให้ทำจีวรมีขนาดเท่าสุคตจีวรหรือยิ่งกว่า ต้องอาบัติปาจิตตีย์.


pli: Tatridaṁ sugatassa sugatacīvarappamāṇaṁ, dīghaso nava vidatthiyo sugatavidatthiyā, tiriyaṁ cha vidatthiyo, idaṁ sugatassa sugatacīvarapamāṇanti.

tha: ขนาดแห่งสุคตจีวรของสุคตในคำนั้นดังนี้ คือ โดยยาว ๙ คืบ โดยกว้าง ๖ คืบ โดยคืบสุคต นี้เป็นขนาดแห่งสุคตจีวรของสุคต.


pli: Ratanavaggo navamo

tha: รตนวรรคที่ ๙ จบ


pli: Uddiṭṭhā kho āyasmanto dvenavuti pācittiyā dhammā.

tha: ท่านทั้งหลาย ธรรมม์ชื่อว่าปาจิตตีย์ ๙๒ เหล่านี้แล ข้าพเจ้าได้ยกขึ้นแสดงแล้วแล.


pli: Tatthāyasmante pucchāmi, kaccittha parisuddhā,

tha: ข้าพเจ้าถามท่านทั้งหลาย ในข้อเหล่านั้นท่านทั้งหลายเป็นผู้บริสุทธ์แล้วหรือ?,


pli: dutiyampi pucchāmi, kaccittha parisuddhā,

tha: ข้าพเจ้าถามแม้ครั้งที่ ๒ ท่านทั้งหลายเป็นผู้บริสุทธ์แล้วหรือ?


pli: tatiyampi pucchāmi, kaccittha parisuddhā,

tha: ข้าพเจ้าถามแม้ครั้งที่ ๓ ท่านทั้งหลายเป็นผู้บริสุทธ์แล้วหรือ?


pli: parisuddhetthāyasmanto, tasmā tuṇhī, evametaṁ dhārayāmīti.

tha: ท่านทั้งหลายเป็นผู้บริสุทธ์ในข้อ เหล่านี้แล้วเหตุนั้นจึงนิ่ง ข้าพเจ้าทรงความนี้ไว้ด้วยอย่างนี้.


pli: Pācittiyā niṭṭhitā

tha: ปาจิตติยา จบ


pli: Ime kho panāyasmanto cattāro pāṭidesanīyā dhammā uddesaṁ āgacchanti.

tha: อนึ่ง แม่เจ้าทั้งหลาย ธรรมคือปาฏิเทสนียา ๔ สิกขาบทเหล่านี้แล มาสู่อุทเทส คือ.


pli: Pāṭidesanīya 1. Paṭhamapāṭidesanīya

tha: ปาฏิเทสนีย ๑. ปฐมปาฏิเทสนีย


pli: Yo pana bhikkhu aññātikāya bhikkhuniyā antaragharaṁ paviṭṭhāya hatthato khādanīyaṁ vā bhojanīyaṁ vā sahatthā paṭiggahetvā khādeyya vā bhuñjeyya vā, paṭidesetabbaṁ tena bhikkhunā

tha: อนึ่ง ภิกขุใดมีความพึงพอใจ รับของเคี้ยวก็ดี ของฉันก็ดี ด้วยมือของตนเอง จากมือของภิกขุนีผู้ไม่ใช่ญาติ ผู้เข้าไปสู่ละแวกบ้านแล้วเคี้ยวก็ดี ฉันก็ดี อันภิกขุนี้พึงแสดงคืนว่า


pli: “gārayhaṁ, āvuso, dhammaṁ āpajjiṁ asappāyaṁ pāṭidesanīyaṁ, taṁ paṭidesemī”ti.

tha: “แน่ะท่าน พวกข้าพเจ้าต้องอาบัติคือปาฏิเทสนียะที่น่าตำหนิ ไม่เป็นที่สบาย พวกข้าพเจ้าขอแสดงคืนธรรมนั้น”.


pli: Pāṭidesanīya 2. Dutiyapāṭidesanīya

tha: ปาฏิเทสนีย ๒. ทุติยปาฏิเทสนีย


pli: Bhikkhū paneva kulesu nimantitā bhuñjanti, tatra ce sā bhikkhunī vosāsamānarūpā ṭhitā hoti “idha sūpaṁ detha, idha odanaṁ dethā”ti. Tehi bhikkhūhi sā bhikkhunī apasādetabbā “apasakka tāva bhagini, yāva bhikkhū bhuñjantī”ti. Ekassapi ce bhikkhuno na paṭibhāseyya taṁ bhikkhuniṁ apasādetuṁ “apasakka tāva bhagini, yāva bhikkhū bhuñjantī”ti, paṭidesetabbaṁ tehi bhikkhūhi

tha: อนึ่ง ภิกขุทั้งหลายรับนิมนต์ฉันอยู่ในครอบครัว (สกุล) ถ้าภิกขุนีมา ยืนสั่งเสียอยู่ในที่นั้นว่า “จงถวายแกงในองค์นี้ จงถวายข้าวในองค์นี้” ภิกขุทั้งหลายเหล่านั้น พึงรุกรานภิกขุนีนั้นว่า “น้องหญิง เธอจงหลีกไปเสีย ตลอดเวลาที่ภิกขุฉันอยู่” ถ้าภิกขุแม้รูปหนึ่ง ไม่กล่าวออกไป เพื่อจะรุกรานภิกขุนีนั้นว่า “น้องหญิง เธอจงหลีกไปเสีย ตลอดเวลาที่ภิกขุฉันอยู่” อันภิกขุเหล่านั้นพึงแสดงคืนว่า


pli: “gārayhaṁ, āvuso, dhammaṁ āpajjimhā asappāyaṁ pāṭidesanīyaṁ, taṁ paṭidesemā”ti.


pli: Pāṭidesanīya 3. Tatiyapāṭidesanīya

tha: ปาฏิเทสนีย ๓. ตติยปาฏิเทสนีย


pli: Yāni kho pana tāni sekkhasammatāni kulāni, yo pana bhikkhu tathārūpesu sekkhasammatesu kulesu pubbe animantito agilāno khādanīyaṁ vā, bhojanīyaṁ vā sahatthā paṭiggahetvā khādeyya vā, bhuñjeyya vā, paṭidesetabbaṁ tena bhikkhunā

tha: อนึ่ง ภิกขุใดไม่ได้รับนิมนต์ก่อนมิใช่ผู้อาพาธรับของเคี้ยวก็ดีของฉันก็ดีในสกุลที่สงฆ์สมมติว่าเป็นเสขะด้วยมือของตนแล้วเคี้ยวก็ดีฉันก็ดี อันภิกขุนั้นพึงแสดงคืนว่า


pli: Pāṭidesanīya 4. Catutthapāṭidesanīya

tha: ปาฏิเทสนีย ๔. จตุตถปาฏิเทสนีย


pli: Yāni kho pana tāni āraññakāni senāsanāni sāsaṅkasammatāni sappaṭibhayāni, yo pana bhikkhu tathārūpesu senāsanesu pubbe appaṭisaṁviditaṁ khādanīyaṁ vā, bhojanīyaṁ vā ajjhārāme sahatthā paṭiggahetvā agilāno khādeyya vā, bhuñjeyya vā, paṭidesetabbaṁ tena bhikkhunā

tha: อนึ่ง ภิกขุใดอยู่ในเสนาสนะป่า ที่รู้กันว่าเป็นที่มีรังเกียจ มีภัยเฉพาะหน้า รับของเคี้ยวก็ดีของฉันก็ดี อันเขาไม่ได้บอกให้รู้ไว้ก่อน ด้วยมือของตน ในวัดที่อยู่ ไม่ใช่ผู้อาพาธ เคี้ยวก็ดี ฉันก็ดี อันภิกษุนั้นพึงแสดงคืนว่า


pli: Uddiṭṭhā kho āyasmanto cattāro pāṭidesanīyā dhammā.

tha: ธรรมคือปาฏิเทสนีย ๔ สิกขาบท ข้าพเจ้ายกขึ้นแสดงแล้ว,


pli: Tatthāyasmante pucchāmi, kaccittha parisuddhā,


pli: dutiyampi pucchāmi, kaccittha parisuddhā,


pli: tatiyampi pucchāmi, kaccittha parisuddhā,


pli: parisuddhetthāyasmanto, tasmā tuṇhī, evametaṁ dhārayāmīti.


pli: Pāṭidesanīyā niṭṭhitā

tha: ปาฏิเทสนียา จบ


pli: Ime kho panāyasmanto sekhiyā dhammā uddesaṁ āgacchanti.

tha: อนึ่ง ท่านทั้งหลาย ธรรมคือเสขีย ๗๕ สิกขาบทเหล่านี้แล มาสู่อุทเทส คือ.


pli: Chapter 1. Parimaṇḍala

tha: บทที่ ๑. ปริมัณฑล


pli: Sekhiya 1. Parimaṇḍala

tha: เสขิย ๑. ปริมัณฑลสิกขาบท


pli: Parimaṇḍalaṁ nivāsessāmīti sikkhā karaṇīyā.

tha: พึงทำการศึกษาว่า เราจักนุ่งให้เรียบร้อย ข้างบนปกปิดสะดือ ข้างล่างปกปิดครึ่งแข้ง (เป็นปริมณฑล).


pli: Sekhiya 2.

tha: เสขิย ๒. ทุติยปริมัณฑลสิกขาบท


pli: Parimaṇḍalaṁ pārupissāmīti sikkhā karaṇīyā.

tha: พึงทำการศึกษาว่า เราจักห่มให้เรียบร้อย ข้างบนปกปิดสะดือ ข้างล่างปกปิดครึ่งแข้ง (เป็นปริมณฑล).


pli: Sekhiya 3. Suppaṭicchanna

tha: เสขิย ๓. สุปปฏิจฉันนสิกขาบท


pli: Suppaṭicchanno antaraghare gamissāmīti sikkhā karaṇīyā.

tha: พึงทําการศึกษาว่า เราจักปกปิดกายดี ไปในละแวกบ้าน.


pli: Sekhiya 4.

tha: เสขิย ๔. ทุติยสุปปฏิจฉันนสิกขาบท


pli: Suppaṭicchanno antaraghare nisīdissāmīti sikkhā karaṇīyā.

tha: พึงทําการศึกษาว่า เราจักปกปิดกายดี นั่งในละแวกบ้าน.


pli: Sekhiya 5. Susaṁvuta

tha: เสขิย ๕. สุสังวุตสิกขาบท


pli: Susaṁvuto antaraghare gamissāmīti sikkhā karaṇīyā.

tha: พึงทําการศึกษาว่า เราจักสํารวมดี ไปในละแวกบ้าน.


pli: Sekhiya 6.

tha: เสขิย ๖. ทุติยสุสังวุตสิกขาบท


pli: Susaṁvuto antaraghare nisīdissāmīti sikkhā karaṇīyā.

tha: พึงทําการศึกษาว่า เราจักสํารวมดี นั่ง ในละแวกบ้าน.


pli: Sekhiya 7. Okkhittacakkhu

tha: เสขิย ๗. โอกขิตตจักขุสิกขาบท


pli: Okkhittacakkhu antaraghare gamissāmīti sikkhā karaṇīyā.

tha: พึงทําการศึกษาว่า เราจักมีตาทอดลง ไปในละแวกบ้าน.


pli: Sekhiya 8.

tha: เสขิย ๘. ทุติยโอกขิตตจักขุสิกขาบท


pli: Okkhittacakkhu antaraghare nisīdissāmīti sikkhā karaṇīyā.

tha: พึงทําการศึกษาว่า เราจักมีตาทอดลง นั่งในละแวกบ้าน.


pli: Sekhiya 9. Ukkhittaka

tha: เสขิย ๙. อุกขิตตกสิกขาบท


pli: Na ukkhittakāya antaraghare gamissāmīti sikkhā karaṇīyā.

tha: พึงทําศึกษาว่า เราจักไม่ไปในละแวกบ้าน ด้วยทั้งถกผ้าขึ้นเปิดสีข้างให้เห็น.


pli: Sekhiya 10.

tha: เสขิย ๑๐. ทุติยอุกขิตตกสิกขาบท


pli: Na ukkhittakāya antaraghare nisīdissāmīti sikkhā karaṇīyā.

tha: พึงทําการศึกษาว่า เราจักไม่นั่งใน ละแวกบ้าน ด้วยทั้งถกผ้าขึ้นเปิดสีข้างให้เห็น.


pli: Parimaṇḍalavaggo paṭhamo

tha: ปริมัณฑลวรรคที่ ๑ จบ


pli: Chapter 2. Ujjagghika

tha: บทที่ ๒. อุชชัคฆิก


pli: Sekhiya 11. Ujjagghika

tha: เสขิย ๑๑. อุชชัคฆิกสิกขาบท


pli: Na ujjagghikāya antaraghare gamissāmīti sikkhā karaṇīyā.

tha: พึงทําการศึกษาว่า เราจักไม่ไปในละแวกบ้าน ด้วยทั้งการหัวเราะลั่น.


pli: Sekhiya 12.

tha: เสขิย ๑๒. ทุติยอุชชัคฆิกสิกขาบท


pli: Na ujjagghikāya antaraghare nisīdissāmīti sikkhā karaṇīyā.

tha: พึงทําการศึกษาว่า เราจักไม่นั่งในละแวกบ้าน ด้วยทั้งการหัวเราะลั่น.


pli: Sekhiya 13. Uccasadda

tha: เสขิย ๑๓. อุจจสัททสิกขาบท


pli: Appasaddo antaraghare gamissāmīti sikkhā karaṇīyā.

tha: พึงทําการศึกษาว่า เราจักมีเสียงน้อย ไปในละแวกบ้าน.


pli: Sekhiya 14.

tha: เสขิย ๑๔. ทุติยอุจจสัททสิกขาบท


pli: Appasaddo antaraghare nisīdissāmīti sikkhā karaṇīyā.

tha: พึงทําการศึกษาว่า เราจักมีเสียงน้อย นั่งในละแวกบ้าน.


pli: Sekhiya 15. Kāyappacālaka

tha: เสขิย ๑๕. กายัปปจาลกสิกขาบท


pli: Na kāyappacālakaṁ antaraghare gamissāmīti sikkhā karaṇīyā.

tha: พึงทําการศึกษาว่า เราจักไม่โยกกาย ไปในละแวกบ้าน.


pli: Sekhiya 16.

tha: เสขิย ๑๖. ทุติยกายัปปจาลกสิกขาบท


pli: Na kāyappacālakaṁ antaraghare nisīdissāmīti sikkhā karaṇīyā.

tha: พึงทําการศึกษาว่า เราจักไม่โยกกาย นั่งในละแวกบ้าน.


pli: Sekhiya 17. Bāhuppacālaka

tha: เสขิย ๑๗. พาหุปปจาลกสิกขาบท


pli: Na bāhuppacālakaṁ antaraghare gamissāmīti sikkhā karaṇīyā.

tha: พึงทําการศึกษาว่า เราจักไม่ไกวแขน ไปในละแวกบ้าน.


pli: Sekhiya 18.

tha: เสขิย ๑๘. ทุติยพาหุปปจาลกสิกขาบท


pli: Na bāhuppacālakaṁ antaraghare nisīdissāmīti sikkhā karaṇīyā.

tha: พึงทําการศึกษาว่า เราจักไม่ไกวแขน นั่งในละแวกบ้าน.


pli: Sekhiya 19. Sīsappacālaka

tha: เสขิย ๑๙. สีสัปปจาลกสิกขาบท


pli: Na sīsappacālakaṁ antaraghare gamissāmīti sikkhā karaṇīyā.

tha: พึงทําการศึกษาว่า เราจักไม่โคลงศีรษะ ไปในละแวกบ้าน.


pli: Sekhiya 20.

tha: เสขิย ๒๐. ทุติยสีสัปปจาลกสิกขาบท


pli: Na sīsappacālakaṁ antaraghare nisīdissāmīti sikkhā karaṇīyā.

tha: พึงทําการศึกษาว่า เราจักไม่โคลงศีรษะ นั่งในละแวกบ้าน.


pli: Ujjagghikavaggo dutiyo

tha: อุชชัคฆิกวรรคที่ ๒ จบ


pli: Chapter 3. Khambhakata

tha: บทที่ ๓. ขัมภกต


pli: Sekhiya 21. Khambhakata

tha: เสขิย ๒๑. ขัมภกตสิกขาบท


pli: Na khambhakato antaraghare gamissāmīti sikkhā karaṇīyā.

tha: พึงทําการศึกษาว่า เราจักไม่เอามือค้ำกาย ไปในละแวกบ้าน.


pli: Sekhiya 22.

tha: เสขิย ๒๒. ทุติยขัมภกตสิกขาบท


pli: Na khambhakato antaraghare nisīdissāmīti sikkhā karaṇīyā.

tha: พึงทําการศึกษาว่า เราจักไม่เอามือค้ำกาย นั่งในละแวกบ้าน.


pli: Sekhiya 23. Oguṇṭhita

tha: เสขิย ๒๓. โอคุณฐิตสิกขาบท


pli: Na oguṇṭhito antaraghare gamissāmīti sikkhā karaṇīyā.

tha: พึงทําการศึกษาว่า เราจักไม่เอาผ้าคลุมศีรษะ ไปในละแวกบ้าน.


pli: Sekhiya 24.

tha: เสขิย ๒๔. ทุติยโอคุณฐิตสิกขาบท


pli: Na oguṇṭhito antaraghare nisīdissāmīti sikkhā karaṇīyā.

tha: พึงทําการศึกษาว่า เราจักไม่เอาผ้าคลุมศีรษะ นั่งในละแวกบ้าน.


pli: Sekhiya 25. Ukkuṭika

tha: เสขิย ๒๕. อุกกุฏิกสิกขาบท


pli: Na ukkuṭikāya antaraghare gamissāmīti sikkhā karaṇīyā.

tha: พึงทําการศึกษาว่า เราจักไม่เดินกระโหย่งเท้า ไปในละแวกบ้าน.


pli: Sekhiya 26. Pallatthika

tha: เสขิย ๒๖. ปัลลัตถิกสิกขาบท


pli: Na pallatthikāya antaraghare nisīdissāmīti sikkhā karaṇīyā.

tha: พึงทําการศึกษาว่า เราจักไม่นั่งรัดเข่า ในละแวกบ้าน.


pli: Sekhiya 27. Sakkaccapaṭiggahaṇa

tha: เสขิย ๒๗. สักกัจจปฏิคคหณสิกขาบท


pli: Sakkaccaṁ piṇḍapātaṁ paṭiggahessāmīti sikkhā karaṇīyā.

tha: พึงทําการศึกษาว่า เราจักรับบิณฑบาตโดยเอื้อเฟื้อ.


pli: Sekhiya 28. Pattasaññīpaṭiggahaṇa

tha: เสขิย ๒๘. ปัตตสัญญินีปฏิคคหณสิกขาบท


pli: Pattasaññī piṇḍapātaṁ paṭiggahessāmīti sikkhā karaṇīyā.

tha: พึงทําการศึกษา เราจักจ้องดูอยู่ในบาตรรับบิณฑบาต.


pli: Sekhiya 29. Samasūpakapaṭiggahaṇa

tha: เสขิย ๒๙. สมสูปกปฏิคคหณสิกขาบท


pli: Samasūpakaṁ piṇḍapātaṁ paṭiggahessāmīti sikkhā karaṇīyā.

tha: พึงทําการศึกษาว่า เราจักรับบิณฑบาตพอสมส่วนกับแกง (ไม่รับแกงมากเกินไป).


pli: Sekhiya 30. Samatittika

tha: เสขิย ๓๐. สมติตติกสิกขาบท


pli: Samatittikaṁ piṇḍapātaṁ paṭiggahessāmīti sikkhā karaṇīyā.

tha: พึงทําการศึกษาว่า เราจักรับบิณฑบาตเสมอขอบ.


pli: Khambhakatavaggo tatiyo

tha: ขัมภกตวรรคที่ ๓ จบ


pli: Chapter 4. Sakkacca

tha: บทที่ ๔. สักกัจจ


pli: Sekhiya 31. Sakkaccabhuñjana

tha: เสขิย ๓๑. สักกัจจภุญชนสิกขาบท


pli: Sakkaccaṁ piṇḍapātaṁ bhuñjissāmīti sikkhā karaṇīyā.

tha: พึงทําการศึกษาว่า เราจักฉันบิณฑบาตโดยเอื้อเฟื้อ.


pli: Sekhiya 32. Pattasaññībhuñjana

tha: เสขิย ๓๒. ปัตตสัญญินีภุญชนสิกขาบท


pli: Pattasaññī piṇḍapātaṁ bhuñjissāmīti sikkhā karaṇīyā.

tha: พึงทําการศึกษาว่า ในขณะฉันบิณฑบาต แลดูแต่ในบาตร.


pli: Sekhiya 33. Sapadāna

tha: เสขิย ๓๓. สปทานสิกขาบท


pli: Sapadānaṁ piṇḍapātaṁ bhuñjissāmīti sikkhā karaṇīyā.

tha: พึงทําการศึกษาว่า เราจักฉันบิณฑบาตไปตามลำดับ (ไม่ขุดให้แหว่ง).


pli: Sekhiya 34. Samasūpaka

tha: เสขิย ๓๔. สมสูปกสิกขาบท


pli: Samasūpakaṁ piṇḍapātaṁ bhuñjissāmīti sikkhā karaṇīyā.

tha: พึงทําการศึกษาว่า เราจักฉันบิณฑบาตพอสมส่วนกับแกง (ไม่ฉันแกงมากเกินไป).


pli: Sekhiya 35. Nathūpakata

tha: เสขิย ๓๕. นถูปกตสิกขาบท


pli: Na thūpakato omadditvā piṇḍapātaṁ bhuñjissāmīti sikkhā karaṇīyā.

tha: พึงทําการศึกษาว่า เราจักฉันบิณฑบาตโดยไม่ขยุมลงแต่ยอด.


pli: Sekhiya 36. Odanappaṭicchādana

tha: เสขิย ๓๖. โอทนัปปฏิจฉาทนสิกขาบท


pli: Na sūpaṁ vā byañjanaṁ vā odanena paṭicchādessāmi bhiyyokamyataṁ upādāyāti sikkhā karaṇīyā.

tha: พึงทําการศึกษาว่า เราจักไม่กลบแกงก็ดี กับข้าวก็ดี ด้วยข้าวสุกอาศัยความอยากได้มาก.


pli: Sekhiya 37. Sūpodanaviññatti

tha: เสขิย ๓๗. สูโปทนวิญญัตติสิกขาบท


pli: Na sūpaṁ vā odanaṁ vā agilāno attano atthāya viññāpetvā bhuñjissāmīti sikkhā karaṇīyā.

tha: พึงทําการศึกษาว่า เราไม่อาพาธจักไม่ขอเอาแกงก็ดี ข้าวสุกก็ดีเพื่อประโยชน์แก่ตนฉัน.


pli: Sekhiya 38. Ujjhānasaññī

tha: เสขิย ๓๘. อุชฌานสัญญินีสิกขาบท


pli: Na ujjhānasaññī paresaṁ pattaṁ olokessāmīti sikkhā karaṇīyā.

tha: พึงทําการศึกษาว่า เราจักไม่เพ่งโพนทะนาแลดูบาตรของผู้อื่น.


pli: Sekhiya 39. Kabaḷa

tha: เสขิย ๓๙. กพฬสิกขาบท


pli: Nātimahantaṁ kabaḷaṁ karissāmīti sikkhā karaṇīyā.

tha: พึงทําการศึกษาว่า เราจักไม่ทําคําข้าวให้ใหญ่นัก.


pli: Sekhiya 40. Ālopa

tha: เสขิย ๔๐. อาโลปสิกขาบท


pli: Parimaṇḍalaṁ ālopaṁ karissāmīti sikkhā karaṇīyā.

tha: พึงทําการศึกษาว่า เราจักทําคําข้าวให้กลมกล่อม.


pli: Sakkaccavaggo catuttho

tha: สักกัจจวรรคที่ ๔ จบ


pli: Chapter 5. Kabaḷa

tha: บทที่ ๕. กพฬ


pli: Sekhiya 41. Anāhaṭa

tha: เสขิย ๔๑. อนาหฏสิกขาบท


pli: Na anāhaṭe kabaḷe mukhadvāraṁ vivarissāmīti sikkhā karaṇīyā.

tha: พึงทําการศึกษาว่า เมื่อคําข้าวยังไม่นํามาถึง เราจักไม่อ้าปาก.


pli: Sekhiya 42. Bhuñjamāna

tha: เสขิย ๔๒. ภุญชมานสิกขาบท


pli: Na bhuñjamāno sabbahatthaṁ mukhe pakkhipissāmīti sikkhā karaṇīyā.

tha: พึงทําการศึกษาว่า เราฉันอยู่จักไม่สอดมือทั้งมือเข้าในปาก.


pli: Sekhiya 43. Sakabaḷa

tha: เสขิย ๔๓. สกพฬสิกขาบท


pli: Na sakabaḷena mukhena byāharissāmīti sikkhā karaṇīyā.

tha: พึงทําการศึกษาว่า ในปากยังมีคําข้าวเราจักไม่พูด.


pli: Sekhiya 44. Piṇḍukkhepaka

tha: เสขิย ๔๔. ปิณฑุกเขปกสิกขาบท


pli: Na piṇḍukkhepakaṁ bhuñjissāmīti sikkhā karaṇīyā.

tha: พึงทําการศึกษาว่า เราจักไม่ฉันโดยการโยนคำข้าวเข้าปาก.


pli: Sekhiya 45. Kabaḷāvacchedaka

tha: เสขิย ๔๕. กพฬาวัจเฉทกสิกขาบท


pli: Na kabaḷāvacchedakaṁ bhuñjissāmīti sikkhā karaṇīyā.

tha: พึงทําการศึกษาว่า เราจักไม่ฉันกัดคําข้าว.


pli: Sekhiya 46. Avagaṇḍakāraka

tha: เสขิย ๔๖. อวคัณฑการกสิกขาบท


pli: Na avagaṇḍakārakaṁ bhuñjissāmīti sikkhā karaṇīyā.

tha: พึงทําการศึกษาว่า เราจักไม่ฉันทำกระพุ้งแก้มให้ตุ่ย.


pli: Sekhiya 47. Hatthaniddhunaka

tha: เสขิย ๔๗. หัตถนิทธุนกสิกขาบท


pli: Na hatthaniddhunakaṁ bhuñjissāmīti sikkhā karaṇīyā.

tha: พึงทําการศึกษาว่า เราจักไม่ฉันพลางสะบัดมือพลาง.


pli: Sekhiya 48. Sitthāvakāraka

tha: เสขิย ๔๘. สิตถาวการกสิกขาบท


pli: Na sitthāvakārakaṁ bhuñjissāmīti sikkhā karaṇīyā.

tha: พึงทําการศึกษาว่า เราจักไม่ฉันทําเมล็ดข้าวตก.


pli: Sekhiya 49. Jivhānicchāraka

tha: เสขิย ๔๙. ชิวหานิจฉารกสิกขาบท


pli: Na jivhānicchārakaṁ bhuñjissāmīti sikkhā karaṇīyā.

tha: พึงทําการศึกษาว่าเราจักไม่ฉันแลบลิ้น.


pli: Sekhiya 50. Capucapukāraka

tha: เสขิย ๕๐. จปุจปุการกสิกขาบท


pli: Na capucapukārakaṁ bhuñjissāmīti sikkhā karaṇīyā.

tha: พึงทําการศึกษาว่า เราจักไม่ฉันทําเสียงดังจับๆ.


pli: Kabaḷavaggo pañcamo

tha: กพฬวรรคที่ ๕ จบ.


pli: Chapter 6. Surusuru

tha: บทที่ ๖. สุรุสุรุ


pli: Sekhiya 51. Surusurukāraka

tha: เสขิย ๕๑. สุรุสุรุการกสิกขาบท


pli: Na surusurukārakaṁ bhuñjissāmīti sikkhā karaṇīyā.

tha: พึงทําการศึกษาว่า เราจักไม่ฉันทําเสียงดังซูดๆ.


pli: Sekhiya 52. Hatthanillehaka

tha: เสขิย ๕๒. หัตถนิลเลหกสิกขาบท


pli: Na hatthanillehakaṁ bhuñjissāmīti sikkhā karaṇīyā.

tha: พึงทําการศึกษาว่า เราจักไม่ฉันเลียมือ.


pli: Sekhiya 53. Pattanillehaka

tha: เสขิย ๕๓. ปัตตนิลเลหกสิกขาบท


pli: Na pattanillehakaṁ bhuñjissāmīti sikkhā karaṇīyā.

tha: พึงทําการศึกษาว่า เราจักไม่ฉันเลียบาตร.


pli: Sekhiya 54. Oṭṭhanillehaka

tha: เสขิย ๕๔. โอฏฐนิลเลหกสิกขาบท


pli: Na oṭṭhanillehakaṁ bhuñjissāmīti sikkhā karaṇīyā.

tha: พึงทําการศึกษาว่า เราจักไม่ฉันเลียริมฝีปาก.


pli: Sekhiya 55. Sāmisa

tha: เสขิย ๕๕. สามิสสิกขาบท


pli: Na sāmisena hatthena pānīyathālakaṁ paṭiggahessāmīti sikkhā karaṇīyā.

tha: พึงทําการศึกษาว่า เราจักไม่เอามือเปื้อนจับภาชนะน้ำ.


pli: Sekhiya 56. Sasitthaka

tha: เสขิย ๕๖. สสิตถกสิกขาบท


pli: Na sasitthakaṁ pattadhovanaṁ antaraghare chaḍḍessāmīti sikkhā karaṇīyā.

tha: พึงทําการศึกษาว่า เราจักไม่เทน้ําล้างบาตรมีเมล็ดข้าวในละแวกบ้าน.


pli: Sekhiya 57. Chattapāṇi

tha: เสขิย ๕๗. ฉัตตปาณิสิกขาบท


pli: Na chattapāṇissa agilānassa dhammaṁ desessāmīti sikkhā karaṇīyā.

tha: พึงทำการศึกษาว่า เราจักไม่แสดงธรรมแก่บุคคลไม่ใช่ผู้เจ็บไข้ มีร่มในมือ.


pli: Sekhiya 58. Daṇḍapāṇi

tha: เสขิย ๕๘. ทัณฑปาณิสิกขาบท


pli: Na daṇḍapāṇissa agilānassa dhammaṁ desessāmīti sikkhā karaṇīyā.

tha: พึงทำการศึกษาว่า เราจักไม่แสดงธรรมแก่บุคคลไม่ใช่ผู้เจ็บไข้มีไม้พลองในมือ.


pli: Sekhiya 59. Satthapāṇi

tha: เสขิย ๕๙. สัตถปาณิสิกขาบท


pli: Na satthapāṇissa agilānassa dhammaṁ desessāmīti sikkhā karaṇīyā.

tha: พึงทำการศึกษาว่า เราจักไม่แสดงธรรมแก่บุคคลไม่ใช่ผู้เจ็บไข้มีศัสตราในมือ.


pli: Sekhiya 60. Āvudhapāṇi

tha: เสขิย ๖๐. อาวุธปาณิสิกขาบท


pli: Na āvudhapāṇissa agilānassa dhammaṁ desessāmīti sikkhā karaṇīyā.

tha: พึงทำการศึกษาว่า เราจักไม่แสดงธรรมแก่บุคคลไม่ใช่ผู้เจ็บไข้มีอาวุธในมือ.


pli: Surusuruvaggo chaṭṭho

tha: สุรุสุรุวรรคที่ ๗ จบ


pli: Chapter 7. Pāduka

tha: บทที่ ๗. ปาทุก


pli: Sekhiya 61. Pāduka

tha: เสขิย ๖๑. ปาทุกสิกขาบท


pli: Na pādukāruḷhassa agilānassa dhammaṁ desessāmīti sikkhā karaṇīyā.

tha: พึงทำการศึกษาว่า เราจักไม่แสดงธรรมแก่บุคคลไม่ใช่ผู้เจ็บไข้สวมรองเท้าสวมใส่ที่ทำมาจากไม้ (เขียงเท้า).


pli: Sekhiya 62. Upāhana

tha: เสขิย ๖๒. อุปาหนสิกขาบท


pli: Na upāhanāruḷhassa agilānassa dhammaṁ desessāmīti sikkhā karaṇīyā.

tha: พึงทำการศึกษาว่า เราจักไม่แสดงธรรมแก่บุคคลไม่ใช่ผู้เจ็บไข้สวมรองเท้า.


pli: Sekhiya 63. Yāna

tha: เสขิย ๖๓. ยานสิกขาบท


pli: Na yānagatassa agilānassa dhammaṁ desessāmīti sikkhā karaṇīyā.

tha: พึงทำการศึกษาว่า เราจักไม่แสดงธรรมแก่บุคคลไม่ใช่ผู้เจ็บไข้ไปในยาน.


pli: Sekhiya 64. Sayana

tha: เสขิย ๖๔. สยนสิกขาบท


pli: Na sayanagatassa agilānassa dhammaṁ desessāmīti sikkhā karaṇīyā.

tha: พึงทำการศึกษาว่า เราจักไม่แสดงธรรมแก่บุคคลไม่ใช่ผู้เจ็บไข้อยู่บนที่นอน.


pli: Sekhiya 65. Pallatthika

tha: เสขิย ๖๕. ปัลลัตถิกสิกขาบท


pli: Na pallatthikāya nisinnassa agilānassa dhammaṁ desessāmīti sikkhā karaṇīyā.

tha: พึงทำการศึกษาว่า เราจักไม่แสดงธรรมแก่บุคคลไม่ใช่ผู้เจ็บไข้นั่งรัดเข่า.


pli: Sekhiya 66. Veṭhita

tha: เสขิย ๖๖. เวฐิตสิกขาบท


pli: Na veṭhitasīsassa agilānassa dhammaṁ desessāmīti sikkhā karaṇīyā.

tha: พึงทำการศึกษาว่า เราจักไม่แสดงธรรมแก่บุคคลไม่ใช่ผู้เจ็บไข้พันศีรษะ.


pli: Sekhiya 67. Oguṇṭhita

tha: เสขิย ๖๗. โอคุณฐิตสิกขาบท


pli: Na oguṇṭhitasīsassa agilānassa dhammaṁ desessāmīti sikkhā karaṇīyā.

tha: พึงทำการศึกษาว่า เราจักไม่แสดงธรรมแก่บุคคลไม่ใช่ผู้เจ็บไข้คลุมศีรษะ.


pli: Sekhiya 68. Chamā

tha: เสขิย ๖๘. ฉมาสิกขาบท


pli: Na chamāyaṁ nisīditvā āsane nisinnassa agilānassa dhammaṁ desessāmīti sikkhā karaṇīyā.

tha: พึงทำการศึกษาว่า เรานั่งอยู่ที่แผ่นดินจักไม่แสดงธรรมแก่คนไม่เจ็บไข้ ผู้นั่งบนอาสนะ.


pli: Sekhiya 69. Nīcāsana

tha: เสขิย ๖๙. นีจาสนสิกขาบท


pli: Na nīce āsane nisīditvā ucce āsane nisinnassa agilānassa dhammaṁ desessāmīti sikkhā karaṇīyā.

tha: พึงทำการศึกษาว่า เรานั่งบนอาสนะต่ำจักไม่แสดงธรรมแก่คนไม่เจ็บไข้ ผู้นั่งบนอาสนะสูง.


pli: Sekhiya 70. Ṭhita

tha: เสขิย ๗๐. ฐิตาสิกขาบท


pli: Na ṭhito nisinnassa agilānassa dhammaṁ desessāmīti sikkhā karaṇīyā.

tha: พึงทำการศึกษาว่า เรายืนอยู่ จักไม่แสดงธรรมแก่คนไม่เจ็บไข้ ผู้นั่งอยู่.


pli: Sekhiya 71. Pacchatogamana

tha: เสขิย ๗๑. ปัจฉโตคัจฉันตีสิกขาบท


pli: Na pacchato gacchanto purato gacchantassa agilānassa dhammaṁ desessāmīti sikkhā karaṇīyā.

tha: พึงทำการศึกษาว่า เราเดินไปข้างหลังจักไม่แสดงธรรมแก่คนไม่เจ็บไข้ ผู้เดินไปข้างหน้า.


pli: Sekhiya 72. Uppathenagamana

tha: เสขิย ๗๒. อุปปเถนคัจฉันตีสิกขาบท


pli: Na uppathena gacchanto pathena gacchantassa agilānassa dhammaṁ desessāmīti sikkhā karaṇīyā.

tha: พึงทำการศึกษาว่า เราเดินไปนอกทางจักไม่แสดงธรรมแก่คนไม่เจ็บไข้ ผู้ไปอยู่ในทาง.


pli: Sekhiya 73. Ṭhitouccāra

tha: เสขิย ๗๓. ฐิตาอุจจารสิกขาบท


pli: Na ṭhito agilāno uccāraṁ vā passāvaṁ vā karissāmīti sikkhā karaṇīyā.

tha: พึงทำการศึกษาว่า เราไม่อาพาธ จักไม่ยืนถ่ายอุจจาระหรือปัสสาวะ.


pli: Sekhiya 74. Hariteuccāra

tha: เสขิย ๗๔. หริเตอุจจารสิกขาบท


pli: Na harite agilāno uccāraṁ vā passāvaṁ vā kheḷaṁ vā karissāmīti sikkhā karaṇīyā.

tha: พึงทำการศึกษาว่า เราไม่อาพาธ จักไม่ถ่ายอุจจาระ ปัสสาวะ หรือบ้วนน้ำลาย, เสมหะ, เสลด (เขฬะ) บนของสดเขียว.


pli: Sekhiya 75. Udakeuccāra

tha: เสขิย ๗๕. อุทเกอุจจารสิกขาบท


pli: Na udake agilāno uccāraṁ vā passāvaṁ vā kheḷaṁ vā karissāmīti sikkhā karaṇīyā.

tha: พึงทำการศึกษาว่า เราไม่อาพาธ จักไม่ถ่ายอุจจาระ ปัสสาวะ หรือบ้วนน้ำลาย, เสมหะ, เสลด (เขฬะ) ในน้ำ.


pli: Pādukavaggo sattamo

tha: ปาทุกวรรคที่ ๗ จบ


pli: Uddiṭṭhā kho āyasmanto sekhiyā dhammā.

tha: ท่านทั้งหลาย อาบัติเสขิยทั้ง ๗๕ ข้าพเจ้าได้ยกขึ้นแสดงแล้ว.


pli: Tatthāyasmante pucchāmi, kaccittha parisuddhā,

tha: ข้าพเจ้าถามท่านทั้งหลาย ในข้อเหล่านั้นท่านทั้งหลายเป็นผู้บริสุทธ์แล้วหรือ?,


pli: dutiyampi pucchāmi, kaccittha parisuddhā,

tha: ข้าพเจ้าถามแม้ครั้งที่ ๒ ท่านทั้งหลายเป็นผู้บริสุทธ์แล้วหรือ?,


pli: tatiyampi pucchāmi, kaccittha parisuddhā,

tha: ข้าพเจ้าถามแม้ครั้งที่ ๓ ท่านทั้งหลายเป็นผู้บริสุทธ์แล้วหรือ?,


pli: parisuddhetthāyasmanto, tasmā tuṇhī, evametaṁ dhārayāmīti.

tha: ท่านทั้งหลายเป็นผู้บริสุทธ์ในข้อ เหล่านี้แล้วเหตุนั้นจึงนิ่ง ข้าพเจ้าทรงความนี้ไว้ด้วยอย่างนี้.


pli: Sekhiyā niṭṭhitā

tha: เสขิยา จบ


pli: Adhikaraṇasamathā

tha: อธิกรณสมถา


pli: Ime kho panāyasmanto satta adhikaraṇasamathā dhammā uddesaṁ āgacchanti.

tha: อนึ่ง ท่านทั้งหลาย อันธรรมคืออธิกรณสมถะ ๗ ประการเหล่านี้แลมาสู่อุทเทส คือ.


pli: Uppannuppannānaṁ adhikaraṇānaṁ samathāya vūpasamāya:

tha: เพื่อความสงบ เพื่อความระงับ ซึ่งอธิกรณ์ทั้งหลายที่เกิดขึ้นแล้ว:


pli: Adhikaraṇasamatha 1

tha: อธิกรณสมถ ๑


pli: Sammukhāvinayo dātabbo.

tha: พึงให้สัมมุขาวินัย ระเบียบอันพึงทำในที่พร้อมหน้า.


pli: Adhikaraṇasamatha 2

tha: อธิกรณสมถ ๒


pli: Sativinayo dātabbo.

tha: พึงให้สติวินัยระเบียบที่ยกสติขึ้นเป็นหลัก.


pli: Adhikaraṇasamatha 3

tha: อธิกรณสมถ ๓


pli: Amūḷhavinayo dātabbo.

tha: พึงให้ระเบียบแก่ภิกขุผู้หายเป็นบ้าแล้ว.


pli: Adhikaraṇasamatha 4

tha: อธิกรณสมถ ๔


pli: Paṭiññāya kāretabbaṁ.

tha: พึงทำตามคำสารภาพ.


pli: Adhikaraṇasamatha 5

tha: อธิกรณสมถ ๕


pli: Yebhuyyasikā.

tha: พึงวินิจฉัยอาศัยความเห็นข้างมาก.


pli: Adhikaraṇasamatha 6

tha: อธิกรณสมถ ๖


pli: Tassapāpiyasikā.

tha: กรรมที่สงฆ์พึงทำในกิริยาที่ลงโทษแก่ผู้ผิด.


pli: Adhikaraṇasamatha 7

tha: อธิกรณสมถ ๗


pli: Tiṇavatthārakoti.

tha: พึงให้ระเบียบดังที่กลบไว้ด้วยหญ้า.


pli: Uddiṭṭhā kho āyasmanto satta adhikaraṇasamathā dhammā.

tha: ธรรมคืออธิกรณสมถ ๗ ประการ ข้าพเจ้ายกขึ้นแสดงแล้ว.


pli: Tatthāyasmante pucchāmi, kaccittha parisuddhā,

tha: ข้าพเจ้าถามท่านทั้งหลาย ในข้อเหล่านั้นท่านทั้งหลายเป็นผู้บริสุทธ์แล้วหรือ?,


pli: dutiyampi pucchāmi, kaccittha parisuddhā,

tha: ข้าพเจ้าถามแม้ครั้งที่ ๒ ท่านทั้งหลายเป็นผู้บริสุทธ์แล้วหรือ?


pli: tatiyampi pucchāmi, kaccittha parisuddhā,

tha: ข้าพเจ้าถามแม้ครั้งที่ ๓ ท่านทั้งหลายเป็นผู้บริสุทธ์แล้วหรือ?


pli: parisuddhetthāyasmanto, tasmā tuṇhī, evametaṁ dhārayāmīti.

tha: ท่านทั้งหลายเป็นผู้บริสุทธ์ในข้อ เหล่านี้แล้วเหตุนั้นจึงนิ่ง ข้าพเจ้าทรงความนี้ไว้ด้วยอย่างนี้.


pli: Adhikaraṇasamathā niṭṭhitā

tha: อธิกรณสมถา จบ


pli: Uddiṭṭhaṁ kho āyasmanto nidānaṁ,

tha: ข้าพเจ้าเพียงแสดงโดยสรุปเท่านั้น ในข้อความเบื้องต้น,


pli: uddiṭṭhā cattāro pārājikā dhammā,

tha: ท่านทั้งหลาย ธรรมคือปาราชิก ๔ สิกขาบท อันข้าพเจ้าได้ยกขึ้นแสดงแล้วแล,


pli: uddiṭṭhā terasa saṅghādisesā dhammā,

tha: ธรรมคือสังฆาทิเสส ๑๓ สิกขาบท ข้าพเจ้ายกขึ้นแสดงแล้ว,


pli: uddiṭṭhā dve aniyatā dhammā,

tha: ธรรมคืออนิยต ๒ สิกขาบท ข้าพเจ้าได้ยกขึ้นแสดงแล้วแล,


pli: uddiṭṭhā tiṁsa nissaggiyā pācittiyā dhammā,

tha: ธรรมคือนิสสัคคิยปาจิตตีย์ ๓๐ สิกขาบท ข้าพเจ้ายกขึ้นแสดงแล้ว,


pli: uddiṭṭhā dvenavuti pācittiyā dhammā,

tha: ธรรมคือปาจิตตีย์ ๙๒ สิกขาบท ข้าพเจ้ายกขึ้นแสดงแล้ว,


pli: uddiṭṭhā cattāro pāṭidesanīyā dhammā,

tha: ธรรมคือปาฏิเทสนีย ๔ สิกขาบท ข้าพเจ้ายกขึ้นแสดงแล้ว,


pli: uddiṭṭhā sekhiyā dhammā,

tha: ธรรมคือเสขิย ๗๕ สิกขาบท ข้าพเจ้ายกขึ้นแสดงแล้ว,


pli: uddiṭṭhā satta adhikaraṇasamathā dhammā.


pli: Ettakaṁ tassa bhagavato suttāgataṁ suttapariyāpannaṁ anvaddhamāsaṁ uddesaṁ āgacchati.

tha: สิกขาบทของพระผู้มีพระภาคเจ้าพระองค์นั้นมีเท่านี้ มาในพระปาติโมกข์ นับเนื่องในพระปาติโมกข์มาสู่อุทเทสทุกกึ่งเดือน.


pli: Tattha sabbeheva samaggehi sammodamānehi avivadamānehi sikkhitabbanti.

tha: พวกเราทั้งหมดนี้แลพึงเป็นผู้พร้อมเพรียงกันร่วมใจกัน ไม่วิวาทกัน ศึกษาในพระปาติโมกข์นั้นเทอญ.


pli: Vitthāruddeso pañcamo.

tha: อุทเทศที่ ๕ โดยพิสดาร จบ


pli: Bhikkhupātimokkhaṁ niṭṭhitaṁ

tha: ภิกขุปาติโมกข์ จบ


pli: Namo tassa bhagavato arahato sammāsambuddhassa

tha: ขอนอบน้อมแด่พระผู้มีพระภาคเจ้า อรหันตสัมมาสัมพุทธเจ้า พระองค์นั้น


title_pli: Theravāda Vinaya Mahāvibhaṅga

pli: Theravāda Vinaya


pli: Mahāvibhaṅga


pli: Adhikaraṇasamatha


pli: Ime kho panāyasmanto satta adhikaraṇasamathā dhammā uddesaṁ āgacchanti.


pli: Uppannuppannānaṁ adhikaraṇānaṁ samathāya vūpasamāya


pli: sammukhāvinayo dātabbo,


title_pli: sativinayo dātabbo,

pli: sativinayo dātabbo,


title_pli: amūḷhavinayo dātabbo,

pli: amūḷhavinayo dātabbo,


title_pli: paṭiññāya kāretabbaṁ,

pli: paṭiññāya kāretabbaṁ,


title_pli: tiṇavatthārakoti. Uddiṭṭhā kho, āyasmanto, satta adhikaraṇasamathā dhammā.

pli: tiṇavatthārakoti.


pli: Uddiṭṭhā kho, āyasmanto, satta adhikaraṇasamathā dhammā.


pli: Tatthāyasmante pucchāmi—


pli: “kaccittha parisuddhā”?


pli: Dutiyampi pucchāmi—


pli: Tatiyampi pucchāmi—


pli: Parisuddhetthāyasmanto, tasmā tuṇhī, evametaṁ dhārayāmīti.


pli: Adhikaraṇasamathā niṭṭhitā.


pli: Uddiṭṭhaṁ kho, āyasmanto, nidānaṁ;


pli: uddiṭṭhā cattāro pārājikā dhammā;


pli: uddiṭṭhā terasa saṅghādisesā dhammā;


pli: uddiṭṭhā dve aniyatā dhammā;


pli: uddiṭṭhā tiṁsa nissaggiyā pācittiyā dhammā;


pli: uddiṭṭhā dvenavuti pācittiyā dhammā;


pli: uddiṭṭhā cattāro pāṭidesanīyā dhammā;


pli: uddiṭṭhā sekhiyā dhammā;


pli: uddiṭṭhā satta adhikaraṇasamathā dhammā.


pli: Ettakaṁ tassa bhagavato suttāgataṁ suttapariyāpannaṁ anvaddhamāsaṁ uddesaṁ āgacchati.


pli: Tattha sabbeheva samaggehi sammodamānehi avivadamānehi sikkhitabbanti.


pli: Mahāvibhaṅgo niṭṭhito.


pli: Theravāda Vinaya


pli: Mahāvibhaṅga


pli: Aniyatakaṇḍa


pli: 1. Paṭhamaaniyatasikkhāpada


pli: Ime kho panāyasmanto dve aniyatā dhammā uddesaṁ āgacchanti.


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā udāyī sāvatthiyaṁ kulūpako hoti, bahukāni kulāni upasaṅkamati.


pli: Tena kho pana samayena āyasmato udāyissa upaṭṭhākakulassa kumārikā aññatarassa kulassa kumārakassa dinnā hoti.


pli: Atha kho āyasmā udāyī pubbaṇhasamayaṁ nivāsetvā pattacīvaramādāya yena taṁ kulaṁ tenupasaṅkami; upasaṅkamitvā manusse pucchi—


pli: “kahaṁ itthannāmā”ti?


pli: Te evamāhaṁsu—


pli: “dinnā, bhante, amukassa kulassa kumārakassā”ti.


pli: Tampi kho kulaṁ āyasmato udāyissa upaṭṭhākaṁ hoti.


pli: Atha kho āyasmā udāyī yena taṁ kulaṁ tenupasaṅkami; upasaṅkamitvā manusse pucchi—


pli: “esāyya, ovarake nisinnā”ti.


pli: Atha kho āyasmā udāyī yena sā kumārikā tenupasaṅkami; upasaṅkamitvā tassā kumārikāya saddhiṁ eko ekāya raho paṭicchanne āsane alaṅkammaniye nisajjaṁ kappesi kālayuttaṁ samullapanto kālayuttaṁ dhammaṁ bhaṇanto.


pli: Tena kho pana samayena visākhā migāramātā bahuputtā hoti bahunattā arogaputtā aroganattā abhimaṅgalasammatā.


pli: Manussā yaññesu chaṇesu ussavesu visākhaṁ migāramātaraṁ paṭhamaṁ bhojenti.


pli: Atha kho visākhā migāramātā nimantitā taṁ kulaṁ agamāsi.


pli: Addasā kho visākhā migāramātā āyasmantaṁ udāyiṁ tassā kumārikāya saddhiṁ ekaṁ ekāya raho paṭicchanne āsane alaṅkammaniye nisinnaṁ.


pli: Disvāna āyasmantaṁ udāyiṁ etadavoca—


pli: “idaṁ, bhante, nacchannaṁ nappatirūpaṁ yaṁ ayyo mātugāmena saddhiṁ eko ekāya raho paṭicchanne āsane alaṅkammaniye nisajjaṁ kappeti.


pli: Kiñcāpi, bhante, ayyo anatthiko tena dhammena, api ca dussaddhāpayā appasannā manussā”ti.


pli: Evampi kho āyasmā udāyī visākhāya migāramātuyā vuccamāno nādiyi.


pli: Atha kho visākhā migāramātā nikkhamitvā bhikkhūnaṁ etamatthaṁ ārocesi.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā udāyī mātugāmena saddhiṁ eko ekāya raho paṭicchanne āsane alaṅkammaniye nisajjaṁ kappessatī”ti.


pli: Atha kho te bhikkhū āyasmantaṁ udāyiṁ anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tvaṁ, udāyi, mātugāmena saddhiṁ eko ekāya raho paṭicchanne āsane alaṅkammaniye nisajjaṁ kappesī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, mātugāmena saddhiṁ eko ekāya raho paṭicchanne āsane alaṅkammaniye nisajjaṁ kappessasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu mātugāmena saddhiṁ eko ekāya raho paṭicchanne āsane alaṅkammaniye nisajjaṁ kappeyya, tamenaṁ saddheyyavacasā upāsikā disvā


pli: tiṇṇaṁ dhammānaṁ aññatarena vadeyya—pārājikena vā saṅghādisesena vā pācittiyena vā.


pli: Nisajjaṁ bhikkhu paṭijānamāno tiṇṇaṁ dhammānaṁ aññatarena kāretabbo—pārājikena vā saṅghādisesena vā pācittiyena vā.


pli: Yena vā sā saddheyyavacasā upāsikā vadeyya, tena so bhikkhu kāretabbo.


pli: Ayaṁ dhammo aniyato”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Mātugāmo nāma


pli: manussitthī, na yakkhī na petī na tiracchānagatā. Antamaso tadahujātāpi dārikā, pageva mahattarī.


pli: Saddhinti


pli: Eko ekāyāti


pli: bhikkhu ceva hoti mātugāmo ca.


pli: Raho nāma


pli: cakkhussa raho, sotassa raho.


pli: Cakkhussa raho nāma


pli: na sakkā hoti akkhiṁ vā nikhaṇīyamāne bhamukaṁ vā ukkhipīyamāne sīsaṁ vā ukkhipīyamāne passituṁ.


pli: Sotassa raho nāma


pli: na sakkā hoti pakatikathā sotuṁ.


pli: Paṭicchannaṁ nāma


pli: āsanaṁ kuṭṭena vā kavāṭena vā kilañjena vā sāṇipākārena vā rukkhena vā thambhena vā kotthaḷiyā vā yena kenaci paṭicchannaṁ hoti.


pli: Alaṅkammaniyeti


pli: sakkā hoti methunaṁ dhammaṁ paṭisevituṁ.


pli: Nisajjaṁ kappeyyāti


pli: mātugāme nisinne bhikkhu upanisinno vā hoti upanipanno vā.


pli: Bhikkhu nisinne mātugāmo upanisinno vā hoti upanipanno vā.


pli: Ubho vā nisinnā honti ubho vā nipannā.


pli: Saddheyyavacasā nāma


pli: Upāsikā nāma


pli: buddhaṁ saraṇaṁ gatā, dhammaṁ saraṇaṁ gatā, saṅghaṁ saraṇaṁ gatā.


pli: Disvāti


pli: passitvā.


pli: Tiṇṇaṁ dhammānaṁ aññatarena vadeyya— pārājikena vā saṅghādisesena vā pācittiyena vā.


pli: Nisajjaṁ bhikkhu paṭijānamāno tiṇṇaṁ dhammānaṁ aññatarena kāretabbo— pārājikena vā saṅghādisesena vā pācittiyena vā.


pli: Yena vā sā saddheyyavacasā upāsikā vadeyya tena so bhikkhu kāretabbo.


pli: Sā ce evaṁ vadeyya—


pli: “ayyo mayā diṭṭho nisinno mātugāmassa methunaṁ dhammaṁ paṭisevanto”ti,


pli: so ca taṁ paṭijānāti, āpattiyā kāretabbo.


pli: so ce evaṁ vadeyya—


pli: “saccāhaṁ nisinno, no ca kho methunaṁ dhammaṁ paṭisevin”ti,


pli: nisajjāya kāretabbo.


pli: “nāhaṁ nisinno, api ca kho nipanno”ti,


pli: nipajjāya kāretabbo.


pli: “nāhaṁ nisinno, api ca kho ṭhito”ti,


pli: na kāretabbo.


pli: “ayyo mayā diṭṭho nipanno mātugāmassa methunaṁ dhammaṁ paṭisevanto”ti,


pli: “saccāhaṁ nipanno, no ca kho methunaṁ dhammaṁ paṭisevin”ti,


pli: “nāhaṁ nipanno, api ca kho nisinno”ti,


pli: “nāhaṁ nipanno, api ca kho ṭhito”ti,


pli: “ayyo mayā diṭṭho nisinno mātugāmena saddhiṁ kāyasaṁsaggaṁ samāpajjanto”ti,


pli: so ca taṁ paṭijānāti, āpattiyā kāretabbo …pe…


pli: “saccāhaṁ nisinno no ca kho kāyasaṁsaggaṁ samāpajjin”ti,


pli: nisajjāya kāretabbo …pe…


pli: nipajjāya kāretabbo …pe…


pli: Sā ce evaṁ vadeyya—


pli: “ayyo mayā diṭṭho nipanno mātugāmena saddhiṁ kāyasaṁsaggaṁ samāpajjanto”ti,


pli: “saccāhaṁ nipanno, no ca kho kāyasaṁsaggaṁ samāpajjin”ti,


pli: “ayyo mayā diṭṭho mātugāmena saddhiṁ eko ekāya raho paṭicchanne āsane alaṅkammaniye nisinno”ti,


pli: so ca taṁ paṭijānāti, nisajjāya kāretabbo …pe…


pli: “nāhaṁ nisinno, api ca kho nipanno”ti,


pli: “nāhaṁ nisinno, api ca kho ṭhito”ti,


pli: na kāretabbo.


pli: “ayyo mayā diṭṭho mātugāmena saddhiṁ eko ekāya raho paṭicchanne āsane alaṅkammaniye nipanno”ti,


pli: so ca taṁ paṭijānāti, nipajjāya kāretabbo …pe…


pli: “nāhaṁ nipanno, api ca kho nisinno”ti,


pli: “nāhaṁ nipanno, api ca kho ṭhito”ti,


pli: Aniyatoti


pli: na niyato, pārājikaṁ vā saṅghādiseso vā pācittiyaṁ vā.


pli: Gamanaṁ paṭijānāti, nisajjaṁ paṭijānāti, āpattiṁ paṭijānāti, āpattiyā kāretabbo.


pli: Gamanaṁ paṭijānāti, nisajjaṁ na paṭijānāti, āpattiṁ paṭijānāti, āpattiyā kāretabbo.


pli: Gamanaṁ paṭijānāti, nisajjaṁ paṭijānāti, āpattiṁ na paṭijānāti, nisajjāya kāretabbo.


pli: Gamanaṁ paṭijānāti, nisajjaṁ na paṭijānāti, āpattiṁ na paṭijānāti, na kāretabbo.


pli: Gamanaṁ na paṭijānāti, nisajjaṁ paṭijānāti, āpattiṁ paṭijānāti, āpattiyā kāretabbo.


pli: Gamanaṁ na paṭijānāti, nisajjaṁ na paṭijānāti, āpattiṁ paṭijānāti, āpattiyā kāretabbo.


pli: Gamanaṁ na paṭijānāti, nisajjaṁ paṭijānāti, āpattiṁ na paṭijānāti, nisajjāya kāretabbo.


pli: Gamanaṁ na paṭijānāti, nisajjaṁ na paṭijānāti, āpattiṁ na paṭijānāti, na kāretabboti.


pli: Paṭhamo aniyato niṭṭhito.


pli: Theravāda Vinaya


pli: Mahāvibhaṅga


pli: Aniyatakaṇḍa


pli: 2. Dutiyaaniyatasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā udāyī—“bhagavatā paṭikkhittaṁ mātugāmena saddhiṁ eko ekāya raho paṭicchanne āsane alaṅkammaniye nisajjaṁ kappetun”ti tassāyeva kumārikāya saddhiṁ eko ekāya raho nisajjaṁ kappesi kālayuttaṁ samullapanto kālayuttaṁ dhammaṁ bhaṇanto.


pli: Dutiyampi kho visākhā migāramātā nimantitā taṁ kulaṁ agamāsi.


pli: Addasā kho visākhā migāramātā āyasmantaṁ udāyiṁ tassāyeva kumārikāya saddhiṁ ekaṁ ekāya raho nisinnaṁ.


pli: Disvāna āyasmantaṁ udāyiṁ etadavoca—


pli: “idaṁ, bhante, nacchannaṁ nappatirūpaṁ yaṁ ayyo mātugāmena saddhiṁ eko ekāya raho nisajjaṁ kappeti.


pli: Kiñcāpi, bhante, ayyo anatthiko tena dhammena, api ca dussaddhāpayā appasannā manussā”ti.


pli: Evampi kho āyasmā udāyī visākhāya migāramātuyā vuccamāno nādiyi.


pli: Atha kho visākhā migāramātā nikkhamitvā bhikkhūnaṁ etamatthaṁ ārocesi.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā udāyī mātugāmena saddhiṁ eko ekāya raho nisajjaṁ kappessatī”ti.


pli: Atha kho te bhikkhū āyasmantaṁ udāyiṁ anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tvaṁ, udāyi, mātugāmena saddhiṁ eko ekāya raho nisajjaṁ kappesī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, mātugāmena saddhiṁ eko ekāya raho nisajjaṁ kappessasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Na heva kho pana paṭicchannaṁ āsanaṁ hoti nālaṅkammaniyaṁ, alañca kho hoti mātugāmaṁ duṭṭhullāhi vācāhi obhāsituṁ.


pli: Yo pana bhikkhu tathārūpe āsane mātugāmena saddhiṁ eko ekāya raho nisajjaṁ kappeyya, tamenaṁ saddheyyavacasā upāsikā disvā


pli: dvinnaṁ dhammānaṁ aññatarena vadeyya—saṅghādisesena vā pācittiyena vā.


pli: Nisajjaṁ bhikkhu paṭijānamāno dvinnaṁ dhammānaṁ aññatarena kāretabbo— saṅghādisesena vā pācittiyena vā.


pli: Yena vā sā saddheyyavacasā upāsikā vadeyya tena so bhikkhu kāretabbo.


pli: Ayampi dhammo aniyato”ti.


pli: Na heva kho pana paṭicchannaṁ āsanaṁ hotīti


pli: appaṭicchannaṁ hoti kuṭṭena vā kavāṭena vā kilañjena vā sāṇipākārena vā rukkhena vā thambhena vā kotthaḷiyā vā yena kenaci appaṭicchannaṁ hoti.


pli: Nālaṅkammaniyanti


pli: na sakkā hoti methunaṁ dhammaṁ paṭisevituṁ.


pli: Alañca kho hoti mātugāmaṁ duṭṭhullāhi vācāhi obhāsitunti


pli: sakkā hoti mātugāmaṁ duṭṭhullāhi vācāhi obhāsituṁ.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Tathārūpe āsaneti


pli: evarūpe āsane.


pli: Mātugāmo nāma


pli: manussitthī, na yakkhī na petī na tiracchānagatā, viññū paṭibalā subhāsitadubbhāsitaṁ duṭṭhullāduṭṭhullaṁ ājānituṁ.


pli: Saddhinti


pli: Eko ekāyāti


pli: bhikkhu ceva hoti mātugāmo ca.


pli: Raho nāma


pli: cakkhussa raho, sotassa raho.


pli: Cakkhussa raho nāma


pli: na sakkā hoti akkhiṁ vā nikhaṇīyamāne bhamukaṁ vā ukkhipīyamāne sīsaṁ vā ukkhipīyamāne passituṁ.


pli: Sotassa raho nāma


pli: na sakkā hoti pakatikathā sotuṁ.


pli: Nisajjaṁ kappeyyāti


pli: mātugāme nisinne bhikkhu upanisinno vā hoti upanipanno vā.


pli: Bhikkhu nisinne mātugāmo upanisinno vā hoti upanipanno vā.


pli: Ubho vā nisinnā honti ubho vā nipannā.


pli: Saddheyyavacasā nāma


pli: Upāsikā nāma


pli: buddhaṁ saraṇaṁ gatā, dhammaṁ saraṇaṁ gatā, saṅghaṁ saraṇaṁ gatā.


pli: Disvāti


pli: passitvā.


pli: Dvinnaṁ dhammānaṁ aññatarena vadeyya saṅghādisesena vā pācittiyena vā.


pli: Nisajjaṁ bhikkhu paṭijānamāno dvinnaṁ dhammānaṁ aññatarena kāretabbo— saṅghādisesena vā pācittiyena vā.


pli: Yena vā sā saddheyyavacasā upāsikā vadeyya, tena so bhikkhu kāretabbo.


pli: Sā ce evaṁ vadeyya—


pli: “ayyo mayā diṭṭho nisinno mātugāmena saddhiṁ kāyasaṁsaggaṁ samāpajjanto”ti,


pli: so ca taṁ paṭijānāti, āpattiyā kāretabbo.


pli: so ce evaṁ vadeyya—


pli: “saccāhaṁ nisinno, no ca kho kāyasaṁsaggaṁ samāpajjin”ti,


pli: nisajjāya kāretabbo …pe…


pli: “nāhaṁ nisinno, api ca kho nipanno”ti,


pli: nipajjāya kāretabbo …pe…


pli: “nāhaṁ nisinno, api ca kho ṭhito”ti,


pli: na kāretabbo.


pli: “ayyo mayā diṭṭho nipanno mātugāmena saddhiṁ kāyasaṁsaggaṁ samāpajjanto”ti,


pli: so ca taṁ paṭijānāti, āpattiyā kāretabbo …pe…


pli: “saccāhaṁ nipanno, no ca kho kāyasaṁsaggaṁ samāpajjin”ti,


pli: “nāhaṁ nipanno, api ca kho nisinno”ti,


pli: “nāhaṁ nipanno, api ca kho ṭhito”ti,


pli: “ayyassa mayā sutaṁ nisinnassa mātugāmaṁ duṭṭhullāhi vācāhi obhāsantassā”ti,


pli: “saccāhaṁ nisinno, no ca kho duṭṭhullāhi vācāhi obhāsin”ti,


pli: Sā ce evaṁ vadeyya—


pli: “ayyassa mayā sutaṁ nipannassa mātugāmaṁ duṭṭhullāhi vācāhi obhāsantassā”ti,


pli: saccāhaṁ nipanno, no ca kho duṭṭhullāhi vācāhi obhāsinti,


pli: “ayyo mayā diṭṭho mātugāmena saddhiṁ eko ekāya raho nisinno”ti,


pli: so ca taṁ paṭijānāti, nisajjāya kāretabbo …pe…


pli: “ayyo mayā diṭṭho mātugāmena saddhiṁ eko ekāya raho nipanno”ti,


pli: so ca taṁ paṭijānāti, nipajjāya kāretabbo …pe…


pli: nāhaṁ nipanno, api ca kho nisinnoti,


pli: nisajjāya kāretabbo …pe…


pli: nāhaṁ nipanno, api ca kho ṭhitoti,


pli: na kāretabbo.


pli: Ayampīti


pli: purimaṁ upādāya vuccati.


pli: Aniyatoti


pli: na niyato, saṅghādiseso vā pācittiyaṁ vā.


pli: Gamanaṁ paṭijānāti nisajjaṁ paṭijānāti āpattiṁ paṭijānāti, āpattiyā kāretabbo.


pli: Gamanaṁ paṭijānāti nisajjaṁ na paṭijānāti āpattiṁ paṭijānāti, āpattiyā kāretabbo.


pli: Gamanaṁ paṭijānāti nisajjaṁ paṭijānāti āpattiṁ na paṭijānāti, nisajjāya kāretabbo.


pli: Gamanaṁ paṭijānāti nisajjaṁ na paṭijānāti āpattiṁ na paṭijānāti, na kāretabbo.


pli: Gamanaṁ na paṭijānāti nisajjaṁ paṭijānāti āpattiṁ paṭijānāti, āpattiyā kāretabbo.


pli: Gamanaṁ na paṭijānāti nisajjaṁ na paṭijānāti āpattiṁ paṭijānāti, āpattiyā kāretabbo.


pli: Gamanaṁ na paṭijānāti nisajjaṁ paṭijānāti āpattiṁ na paṭijānāti, nisajjāya kāretabbo.


pli: Gamanaṁ na paṭijānāti nisajjaṁ na paṭijānāti āpattiṁ na paṭijānāti, na kāretabboti.


pli: Dutiyo aniyato niṭṭhito.


pli: Uddiṭṭhā kho āyasmanto dve aniyatā dhammā.


pli: Tatthāyasmante pucchāmi—


pli: “kaccittha parisuddhā”?


pli: Dutiyampi pucchāmi—


pli: Tatiyampi pucchāmi—


pli: Parisuddhetthāyasmanto;


pli: tasmā tuṇhī,


pli: evametaṁ dhārayāmīti.


pli: Tassuddānaṁ


pli: Alaṁ kammaniyañceva,


pli: tatheva ca naheva kho;


pli: Aniyatā supaññattā,


pli: buddhaseṭṭhena tādināti.


pli: Aniyatakaṇḍaṁ niṭṭhitaṁ.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Cīvaravagga


pli: 1. Kathinasikkhāpada


pli: Ime kho panāyasmanto tiṁsa nissaggiyā pācittiyā dhammā uddesaṁ āgacchanti.


pli: Tena samayena buddho bhagavā vesāliyaṁ viharati gotamake cetiye.


pli: Tena kho pana samayena bhagavatā bhikkhūnaṁ ticīvaraṁ anuññātaṁ hoti.


pli: Chabbaggiyā bhikkhū—“bhagavatā ticīvaraṁ anuññātan”ti aññeneva ticīvarena gāmaṁ pavisanti, aññena ticīvarena ārāme acchanti, aññena ticīvarena nahānaṁ otaranti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū atirekacīvaraṁ dhāressantī”ti.


pli: Atha kho te bhikkhū chabbaggiye bhikkhū anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tumhe, bhikkhave, atirekacīvaraṁ dhārethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, atirekacīvaraṁ dhāressatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu atirekacīvaraṁ dhāreyya, nissaggiyaṁ pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena āyasmato ānandassa atirekacīvaraṁ uppannaṁ hoti.


pli: Āyasmā ca ānando taṁ cīvaraṁ āyasmato sāriputtassa dātukāmo hoti.


pli: Āyasmā ca sāriputto sākete viharati.


pli: Atha kho āyasmato ānandassa etadahosi—


pli: “bhagavatā sikkhāpadaṁ paññattaṁ—


pli: ‘na atirekacīvaraṁ dhāretabban’ti.


pli: Idañca me atirekacīvaraṁ uppannaṁ.


pli: Ahañcimaṁ cīvaraṁ āyasmato sāriputtassa dātukāmo.


pli: Kathaṁ nu kho mayā paṭipajjitabban”ti?


pli: Atha kho āyasmā ānando bhagavato etamatthaṁ ārocesi.


pli: “Kīvaciraṁ panānanda, sāriputto āgacchissatī”ti?


pli: “Navamaṁ vā, bhagavā, divasaṁ dasamaṁ vā”ti.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, dasāhaparamaṁ atirekacīvaraṁ dhāretuṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Niṭṭhitacīvarasmiṁ bhikkhunā ubbhatasmiṁ kathine dasāhaparamaṁ atirekacīvaraṁ dhāretabbaṁ. Taṁ atikkāmayato nissaggiyaṁ pācittiyan”ti.


pli: Niṭṭhitacīvarasminti


pli: bhikkhuno cīvaraṁ kataṁ vā hoti naṭṭhaṁ vā vinaṭṭhaṁ vā daḍḍhaṁ vā cīvarāsā vā upacchinnā.


pli: Ubbhatasmiṁ kathineti


pli: aṭṭhannaṁ mātikānaṁ aññatarāya mātikāya ubbhataṁ hoti, saṅghena vā antarā ubbhataṁ hoti.


pli: Dasāhaparamanti


pli: dasāhaparamatā dhāretabbaṁ.


pli: Atirekacīvaraṁ nāma


pli: anadhiṭṭhitaṁ avikappitaṁ.


pli: Cīvaraṁ nāma


pli: channaṁ cīvarānaṁ aññataraṁ cīvaraṁ, vikappanupagaṁ pacchimaṁ.


pli: Taṁ atikkāmayato nissaggiyaṁ hotīti


pli: ekādase aruṇuggamane nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ.


pli: Tena bhikkhunā saṅghaṁ upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: “idaṁ me, bhante, cīvaraṁ dasāhātikkantaṁ nissaggiyaṁ,


pli: imāhaṁ saṅghassa nissajjāmī”ti.


pli: Nissajjitvā āpatti desetabbā.


pli: Byattena bhikkhunā paṭibalena āpatti paṭiggahetabbā.


pli: Nissaṭṭhacīvaraṁ dātabbaṁ—


pli: “Suṇātu me, bhante, saṅgho.


pli: Idaṁ cīvaraṁ itthannāmassa bhikkhuno nissaggiyaṁ saṅghassa nissaṭṭhaṁ.


pli: Yadi saṅghassa pattakallaṁ, saṅgho imaṁ cīvaraṁ itthannāmassa bhikkhuno dadeyyā”ti.


pli: Tena bhikkhunā sambahule bhikkhū upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassu vacanīyā—


pli: “idaṁ me, bhante, cīvaraṁ dasāhātikkantaṁ nissaggiyaṁ.


pli: Imāhaṁ āyasmantānaṁ nissajjāmī”ti.


pli: “Suṇantu me āyasmantā.


pli: Idaṁ cīvaraṁ itthannāmassa bhikkhuno nissaggiyaṁ āyasmantānaṁ nissaṭṭhaṁ.


pli: Yadāyasmantānaṁ pattakallaṁ, āyasmantā imaṁ cīvaraṁ itthannāmassa bhikkhuno dadeyyun”ti.


pli: Tena bhikkhunā ekaṁ bhikkhuṁ upasaṅkamitvā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā evamassa vacanīyo—


pli: “idaṁ me, āvuso, cīvaraṁ dasāhātikkantaṁ nissaggiyaṁ.


pli: Imāhaṁ āyasmato nissajjāmī”ti.


pli: Tena bhikkhunā āpatti paṭiggahetabbā.


pli: “imaṁ cīvaraṁ āyasmato dammī”ti.


pli: Dasāhātikkante atikkantasaññī, nissaggiyaṁ pācittiyaṁ.


pli: Dasāhātikkante vematiko, nissaggiyaṁ pācittiyaṁ.


pli: Dasāhātikkante anatikkantasaññī, nissaggiyaṁ pācittiyaṁ.


pli: Anadhiṭṭhite adhiṭṭhitasaññī, nissaggiyaṁ pācittiyaṁ.


pli: Avikappite vikappitasaññī, nissaggiyaṁ pācittiyaṁ.


pli: Avissajjite vissajjitasaññī, nissaggiyaṁ pācittiyaṁ.


pli: Anaṭṭhe naṭṭhasaññī, nissaggiyaṁ pācittiyaṁ.


pli: Avinaṭṭhe vinaṭṭhasaññī, nissaggiyaṁ pācittiyaṁ.


pli: Adaḍḍhe daḍḍhasaññī, nissaggiyaṁ pācittiyaṁ.


pli: Avilutte viluttasaññī, nissaggiyaṁ pācittiyaṁ.


pli: Nissaggiyaṁ cīvaraṁ anissajjitvā paribhuñjati, āpatti dukkaṭassa.


pli: Dasāhānatikkante atikkantasaññī, āpatti dukkaṭassa.


pli: Dasāhānatikkante vematiko, āpatti dukkaṭassa.


pli: Anāpatti—


pli: antodasāhaṁ adhiṭṭheti, vikappeti, vissajjeti, nassati, vinassati, ḍayhati, acchinditvā gaṇhanti, vissāsaṁ gaṇhanti,


pli: ummattakassa,


pli: ādikammikassāti.


pli: Tena kho pana samayena chabbaggiyā bhikkhū nissaṭṭhacīvaraṁ na denti.


pli: Bhagavato etamatthaṁ ārocesuṁ.


pli: (…) “Na, bhikkhave, nissaṭṭhacīvaraṁ na dātabbaṁ.


pli: Yo na dadeyya, āpatti dukkaṭassā”ti.


pli: Kathinasikkhāpadaṁ niṭṭhitaṁ paṭhamaṁ.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Cīvaravagga


pli: 10. Rājasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmato upanandassa sakyaputtassa upaṭṭhāko mahāmatto āyasmato upanandassa sakyaputtassa dūtena cīvaracetāpannaṁ pāhesi—


pli: “iminā cīvaracetāpannena cīvaraṁ cetāpetvā ayyaṁ upanandaṁ cīvarena acchādehī”ti.


pli: Atha kho so dūto yenāyasmā upanando sakyaputto tenupasaṅkami; upasaṅkamitvā āyasmantaṁ upanandaṁ sakyaputtaṁ etadavoca—


pli: “idaṁ kho, bhante, āyasmantaṁ uddissa cīvaracetāpannaṁ ābhataṁ.


pli: Evaṁ vutte āyasmā upanando sakyaputto taṁ dūtaṁ etadavoca—


pli: “na kho mayaṁ, āvuso, cīvaracetāpannaṁ paṭiggaṇhāma, cīvarañca kho mayaṁ paṭiggaṇhāma kālena kappiyan”ti.


pli: Evaṁ vutte, so dūto āyasmantaṁ upanandaṁ sakyaputtaṁ etadavoca—


pli: “atthi panāyasmato koci veyyāvaccakaro”ti?


pli: Tena kho pana samayena aññataro upāsako ārāmaṁ agamāsi kenacideva karaṇīyena.


pli: Atha kho āyasmā upanando sakyaputto taṁ dūtaṁ etadavoca—


pli: “eso kho, āvuso, upāsako bhikkhūnaṁ veyyāvaccakaro”ti.


pli: Atha kho so dūto taṁ upāsakaṁ saññāpetvā yenāyasmā upanando sakyaputto tenupasaṅkami; upasaṅkamitvā āyasmantaṁ upanandaṁ sakyaputtaṁ etadavoca—


pli: “yaṁ kho, bhante, āyasmā veyyāvaccakaraṁ niddisi saññatto so mayā.


pli: Upasaṅkamatu āyasmā kālena, cīvarena taṁ acchādessatī”ti.


pli: Tena kho pana samayena so mahāmatto āyasmato upanandassa sakyaputtassa santike dūtaṁ pāhesi—


pli: “paribhuñjatu ayyo taṁ cīvaraṁ, icchāma mayaṁ ayyena taṁ cīvaraṁ paribhuttan”ti.


pli: Atha kho āyasmā upanando sakyaputto taṁ upāsakaṁ na kiñci avacāsi.


pli: Dutiyampi kho so mahāmatto āyasmato upanandassa sakyaputtassa santike dūtaṁ pāhesi—


pli: Dutiyampi kho āyasmā upanando sakyaputto taṁ upāsakaṁ na kiñci avacāsi.


pli: Tatiyampi kho so mahāmatto āyasmato upanandassa sakyaputtassa santike dūtaṁ pāhesi—


pli: Tena kho pana samayena negamassa samayo hoti.


pli: Negamena ca katikā katā hoti— “yo pacchā āgacchati paññāsaṁ baddho”ti.


pli: Atha kho āyasmā upanando sakyaputto yena so upāsako tenupasaṅkami; upasaṅkamitvā taṁ upāsakaṁ etadavoca—


pli: “attho me, āvuso, cīvarenā”ti.


pli: “Ajjaṇho, bhante, āgamehi, ajja negamassa samayo.


pli: Negamena ca katikā katā hoti—‘yo pacchā āgacchati paññāsaṁ baddho’”ti.


pli: “Ajjeva me, āvuso, cīvaraṁ dehī”ti ovaṭṭikāya parāmasi.


pli: Atha kho so upāsako āyasmatā upanandena sakyaputtena nippīḷiyamāno āyasmato upanandassa sakyaputtassa cīvaraṁ cetāpetvā pacchā agamāsi.


pli: Manussā taṁ upāsakaṁ etadavocuṁ—


pli: “kissa tvaṁ, ayyo, pacchā āgato, paññāsaṁ jīnosī”ti.


pli: Atha kho so upāsako tesaṁ manussānaṁ etamatthaṁ ārocesi.


pli: Manussā ujjhāyanti khiyyanti vipācenti—


pli: “mahicchā ime samaṇā sakyaputtiyā asantuṭṭhā.


pli: Nayimesaṁ sukaraṁ veyyāvaccampi kātuṁ.


pli: Kathañhi nāma āyasmā upanando upāsakena—


pli: ‘ajjaṇho, bhante, āgamehī’ti vuccamāno nāgamessatī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā upanando sakyaputto upāsakena—


pli: Atha kho te bhikkhū āyasmantaṁ upanandaṁ sakyaputtaṁ anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tvaṁ, upananda, upāsakena—


pli: ‘ajjaṇho, bhante, āgamehī’ti vuccamāno nāgamesī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, upāsakena—


pli: ‘ajjaṇho, bhante, āgamehī’ti vuccamāno nāgamessasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Bhikkhuṁ paneva uddissa rājā vā rājabhoggo vā brāhmaṇo vā gahapatiko vā dūtena cīvaracetāpannaṁ pahiṇeyya—


pli: ‘iminā cīvaracetāpannena cīvaraṁ cetāpetvā itthannāmaṁ bhikkhuṁ cīvarena acchādehī’ti.


pli: So ce dūto taṁ bhikkhuṁ upasaṅkamitvā evaṁ vadeyya—


pli: ‘idaṁ kho, bhante, āyasmantaṁ uddissa cīvaracetāpannaṁ ābhataṁ, paṭiggaṇhātu āyasmā cīvaracetāpannan’ti,


pli: tena bhikkhunā so dūto evamassa vacanīyo—


pli: ‘na kho mayaṁ, āvuso, cīvaracetāpannaṁ paṭiggaṇhāma. Cīvarañca kho mayaṁ paṭiggaṇhāma, kālena kappiyan’ti.


pli: So ce dūto taṁ bhikkhuṁ evaṁ vadeyya—


pli: ‘atthi panāyasmato koci veyyāvaccakaro’ti,


pli: cīvaratthikena, bhikkhave, bhikkhunā veyyāvaccakaro niddisitabbo ārāmiko vā upāsako vā—


pli: ‘eso kho, āvuso, bhikkhūnaṁ veyyāvaccakaro’ti.


pli: So ce dūto taṁ veyyāvaccakaraṁ saññāpetvā taṁ bhikkhuṁ upasaṅkamitvā evaṁ vadeyya—


pli: ‘yaṁ kho, bhante, āyasmā veyyāvaccakaraṁ niddisi saññatto so mayā, upasaṅkamatu āyasmā kālena, cīvarena taṁ acchādessatī’ti,


pli: cīvaratthikena, bhikkhave, bhikkhunā veyyāvaccakaro upasaṅkamitvā dvattikkhattuṁ codetabbo sāretabbo—


pli: ‘attho me, āvuso, cīvarenā’ti.


pli: Dvattikkhattuṁ codayamāno sārayamāno taṁ cīvaraṁ abhinipphādeyya, iccetaṁ kusalaṁ;


pli: no ce abhinipphādeyya, catukkhattuṁ pañcakkhattuṁ chakkhattuparamaṁ tuṇhībhūtena uddissa ṭhātabbaṁ.


pli: Catukkhattuṁ pañcakkhattuṁ chakkhattuparamaṁ tuṇhībhūto uddissa tiṭṭhamāno taṁ cīvaraṁ abhinipphādeyya, iccetaṁ kusalaṁ;


pli: tato ce uttari vāyamamāno taṁ cīvaraṁ abhinipphādeyya, nissaggiyaṁ pācittiyaṁ.


pli: No ce abhinipphādeyya, yatassa cīvaracetāpannaṁ ābhataṁ, tattha sāmaṁ vā gantabbaṁ dūto vā pāhetabbo—


pli: ‘yaṁ kho tumhe āyasmanto bhikkhuṁ uddissa cīvaracetāpannaṁ pahiṇittha, na taṁ tassa bhikkhuno kiñci atthaṁ anubhoti,


pli: yuñjantāyasmanto sakaṁ, mā vo sakaṁ vinassā’ti,


pli: ayaṁ tattha sāmīcī”ti.


pli: Bhikkhuṁ paneva uddissāti


pli: bhikkhussatthāya, bhikkhuṁ ārammaṇaṁ karitvā, bhikkhuṁ acchādetukāmo.


pli: Rājā nāma


pli: yo koci rajjaṁ kāreti.


pli: Rājabhoggo nāma


pli: yo koci rañño bhattavetanāhāro.


pli: Brāhmaṇo nāma


pli: jātiyā brāhmaṇo.


pli: Gahapatiko nāma


pli: ṭhapetvā rājaṁ rājabhoggaṁ brāhmaṇaṁ avaseso gahapatiko nāma.


pli: Cīvaracetāpannaṁ nāma


pli: hiraññaṁ vā suvaṇṇaṁ vā muttā vā maṇi vā.


pli: Iminā cīvaracetāpannenāti


pli: paccupaṭṭhitena.


pli: Cetāpetvāti


pli: parivattetvā.


pli: Acchādehīti


pli: dajjehi.


pli: So ce dūto taṁ bhikkhuṁ upasaṅkamitvā evaṁ vadeyya—


pli: “idaṁ kho, bhante, āyasmantaṁ uddissa cīvaracetāpannaṁ ābhataṁ. Paṭiggaṇhātu āyasmā cīvaracetāpannan”ti,


pli: tena bhikkhunā so dūto evamassa vacanīyo—


pli: “na kho mayaṁ, āvuso, cīvaracetāpannaṁ paṭiggaṇhāma. Cīvarañca kho mayaṁ paṭiggaṇhāma, kālena kappiyan”ti.


pli: So ce dūto taṁ bhikkhuṁ evaṁ vadeyya—


pli: “atthi panāyasmato koci veyyāvaccakaro”ti?


pli: Cīvaratthikena, bhikkhave, bhikkhunā veyyāvaccakaro niddisitabbo ārāmiko vā upāsako vā—


pli: “eso kho, āvuso, bhikkhūnaṁ veyyāvaccakaro”ti.


pli: Na vattabbo— “tassa dehīti vā, so vā nikkhipissati, so vā parivattessati, so vā cetāpessatī”ti.


pli: So ce dūto taṁ veyyāvaccakaraṁ saññāpetvā taṁ bhikkhuṁ upasaṅkamitvā evaṁ vadeyya—


pli: “yaṁ kho, bhante, āyasmā veyyāvaccakaraṁ niddisi saññatto so mayā. Upasaṅkamatu āyasmā kālena, cīvarena taṁ acchādessatī”ti.


pli: Cīvaratthikena, bhikkhave, bhikkhunā veyyāvaccakaro upasaṅkamitvā dvattikkhattuṁ codetabbo sāretabbo—


pli: “attho me, āvuso, cīvarenā”ti.


pli: Na vattabbo— “dehi me cīvaraṁ, āhara me cīvaraṁ, parivattehi me cīvaraṁ, cetāpehi me cīvaran”ti.


pli: Dutiyampi vattabbo.


pli: Tatiyampi vattabbo.


pli: Sace abhinipphādeti, iccetaṁ kusalaṁ;


pli: no ce abhinipphādeti, tattha gantvā tuṇhībhūtena uddissa ṭhātabbaṁ.


pli: Na āsane nisīditabbaṁ. Na āmisaṁ paṭiggahetabbaṁ.


pli: Na dhammo bhāsitabbo.


pli: “Kiṁ kāraṇā āgatosī”ti pucchiyamāno “jānāhi, āvuso”ti vattabbo.


pli: Sace āsane vā nisīdati, āmisaṁ vā paṭiggaṇhāti, dhammaṁ vā bhāsati, ṭhānaṁ bhañjati.


pli: Dutiyampi ṭhātabbaṁ.


pli: Tatiyampi ṭhātabbaṁ.


pli: Catukkhattuṁ codetvā catukkhattuṁ ṭhātabbaṁ.


pli: Pañcakkhattuṁ codetvā dvikkhattuṁ ṭhātabbaṁ.


pli: Chakkhattuṁ codetvā na ṭhātabbaṁ.


pli: Tato ce uttari vāyamamāno taṁ cīvaraṁ abhinipphādeti,


pli: payoge dukkaṭaṁ.


pli: Paṭilābhena nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ.


pli: “idaṁ me, bhante, cīvaraṁ atirekatikkhattuṁ codanāya atirekachakkhattuṁ ṭhānena abhinipphāditaṁ nissaggiyaṁ.


pli: Imāhaṁ saṅghassa nissajjāmī”ti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: No ce abhinipphādeyya, yatassa cīvaracetāpannaṁ ābhataṁ tattha sāmaṁ vā gantabbaṁ dūto vā pāhetabbo—


pli: “yaṁ kho tumhe, āyasmanto, bhikkhuṁ uddissa cīvaracetāpannaṁ pahiṇittha na taṁ tassa bhikkhuno kiñci atthaṁ anubhoti.


pli: Yuñjantāyasmanto sakaṁ, mā vo sakaṁ vinassā”ti.


pli: Ayaṁ tattha sāmīcīti


pli: ayaṁ tattha anudhammatā.


pli: Atirekatikkhattuṁ codanāya atirekachakkhattuṁ ṭhānena atirekasaññī abhinipphādeti, nissaggiyaṁ pācittiyaṁ.


pli: Atirekatikkhattuṁ codanāya atirekachakkhattuṁ ṭhānena vematiko abhinipphādeti, nissaggiyaṁ pācittiyaṁ.


pli: Atirekatikkhattuṁ codanāya atirekachakkhattuṁ ṭhānena ūnakasaññī abhinipphādeti, nissaggiyaṁ pācittiyaṁ.


pli: Ūnakatikkhattuṁ codanāya ūnakachakkhattuṁ ṭhānena atirekasaññī, āpatti dukkaṭassa.


pli: Ūnakatikkhattuṁ codanāya ūnakachakkhattuṁ ṭhānena vematiko, āpatti dukkaṭassa.


pli: Ūnakatikkhattuṁ codanāya ūnakachakkhattuṁ ṭhānena ūnakasaññī anāpatti.


pli: Anāpatti—


pli: tikkhattuṁ codanāya, chakkhattuṁ ṭhānena,


pli: ūnakatikkhattuṁ codanāya, ūnakachakkhattuṁ ṭhānena,


pli: acodiyamāno deti,


pli: sāmikā codetvā denti,


pli: ummattakassa,


pli: ādikammikassāti.


pli: Rājasikkhāpadaṁ niṭṭhitaṁ dasamaṁ.


pli: Kathinavaggo paṭhamo.


pli: Tassuddānaṁ


pli: Ubbhataṁ kathinaṁ tīṇi,


pli: dhovanañca paṭiggaho;


pli: Aññātakāni tīṇeva,


pli: ubhinnaṁ dūtakena cāti.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Kosiyavagga


pli: 11. Kosiyasikkhāpada


pli: Tena samayena buddho bhagavā āḷaviyaṁ viharati aggāḷave cetiye.


pli: Tena kho pana samayena chabbaggiyā bhikkhū kosiyakārake upasaṅkamitvā evaṁ vadanti—


pli: “bahū, āvuso, kosakārake pacatha, amhākampi dassatha,


pli: mayampi icchāma kosiyamissakaṁ santhataṁ kātun”ti.


pli: Te ujjhāyanti khiyyanti vipācenti—


pli: “kathañhi nāma samaṇā sakyaputtiyā amhe upasaṅkamitvā evaṁ vakkhanti—


pli: ‘bahū, āvuso, kosakārake pacatha, amhākampi dassatha, mayampi icchāma kosiyamissakaṁ santhataṁ kātun’ti.


pli: Amhākampi alābhā, amhākampi dulladdhaṁ, ye mayaṁ ājīvassa hetu puttadārassa kāraṇā bahū khuddake pāṇe saṅghātaṁ āpādemā”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū kosiyakārake upasaṅkamitvā evaṁ vakkhanti—


pli: ‘bahū, āvuso, kosakārake pacatha, amhākampi dassatha, mayampi icchāma kosiyamissakaṁ santhataṁ kātun’”ti.


pli: Atha kho te bhikkhū chabbaggiye bhikkhū anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tumhe, bhikkhave, kosiyakārake upasaṅkamitvā evaṁ vadetha—


pli: ‘bahū, āvuso, kosakārake pacatha, amhākampi dassatha,


pli: mayampi icchāma kosiyamissakaṁ santhataṁ kātun’”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, kosiyakārake upasaṅkamitvā evaṁ vakkhatha—


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu kosiyamissakaṁ santhataṁ kārāpeyya, nissaggiyaṁ pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Santhataṁ nāma


pli: santharitvā kataṁ hoti avāyimaṁ.


pli: Kārāpeyyāti


pli: ekenapi kosiyaṁsunā missitvā karoti vā kārāpeti vā, payoge dukkaṭaṁ.


pli: Paṭilābhena nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ.


pli: idaṁ me, bhante, kosiyamissakaṁ santhataṁ kārāpitaṁ nissaggiyaṁ.


pli: Imāhaṁ saṅghassa nissajjāmīti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Attanā vippakataṁ attanā pariyosāpeti, nissaggiyaṁ pācittiyaṁ.


pli: Attanā vippakataṁ parehi pariyosāpeti, nissaggiyaṁ pācittiyaṁ.


pli: Parehi vippakataṁ attanā pariyosāpeti, nissaggiyaṁ pācittiyaṁ.


pli: Parehi vippakataṁ parehi pariyosāpeti, nissaggiyaṁ pācittiyaṁ.


pli: Aññassatthāya karoti vā kārāpeti vā, āpatti dukkaṭassa.


pli: Aññena kataṁ paṭilabhitvā paribhuñjati, āpatti dukkaṭassa.


pli: Anāpatti—


pli: vitānaṁ vā bhūmattharaṇaṁ vā sāṇipākāraṁ vā bhisiṁ vā bibbohanaṁ vā karoti,


pli: ummattakassa,


pli: ādikammikassāti.


pli: Kosiyasikkhāpadaṁ niṭṭhitaṁ paṭhamaṁ.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Kosiyavagga


pli: 12. Suddhakāḷakasikkhāpada


pli: Tena samayena buddho bhagavā vesāliyaṁ viharati mahāvane kūṭāgārasālāyaṁ.


pli: Tena kho pana samayena chabbaggiyā bhikkhū suddhakāḷakānaṁ eḷakalomānaṁ santhataṁ kārāpenti.


pli: Manussā vihāracārikaṁ āhiṇḍantā passitvā ujjhāyanti khiyyanti vipācenti—


pli: “kathañhi nāma samaṇā sakyaputtiyā suddhakāḷakānaṁ eḷakalomānaṁ santhataṁ kārāpessanti, seyyathāpi gihī kāmabhogino”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū suddhakāḷakānaṁ eḷakalomānaṁ santhataṁ kārāpessantī”ti.


pli: Atha kho te bhikkhū chabbaggiye bhikkhū anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tumhe, bhikkhave, suddhakāḷakānaṁ eḷakalomānaṁ santhataṁ kārāpethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, suddhakāḷakānaṁ eḷakalomānaṁ santhataṁ kārāpessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu suddhakāḷakānaṁ eḷakalomānaṁ santhataṁ kārāpeyya, nissaggiyaṁ pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Kāḷakaṁ nāma


pli: dve kāḷakāni—


pli: jātiyā kāḷakaṁ vā rajanakāḷakaṁ vā.


pli: Santhataṁ nāma


pli: santharitvā kataṁ hoti avāyimaṁ.


pli: Kārāpeyyāti


pli: karoti vā kārāpeti vā, payoge dukkaṭaṁ.


pli: Paṭilābhena nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ.


pli: “idaṁ me, bhante, suddhakāḷakānaṁ eḷakalomānaṁ santhataṁ kārāpitaṁ nissaggiyaṁ.


pli: Imāhaṁ saṅghassa nissajjāmī”ti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Attanā vippakataṁ attanā pariyosāpeti, nissaggiyaṁ pācittiyaṁ.


pli: Attanā vippakataṁ parehi pariyosāpeti, nissaggiyaṁ pācittiyaṁ.


pli: Parehi vippakataṁ attanā pariyosāpeti, nissaggiyaṁ pācittiyaṁ.


pli: Parehi vippakataṁ parehi pariyosāpeti, nissaggiyaṁ pācittiyaṁ.


pli: Aññassatthāya karoti vā kārāpeti vā, āpatti dukkaṭassa.


pli: Aññena kataṁ paṭilabhitvā paribhuñjati, āpatti dukkaṭassa.


pli: Anāpatti—


pli: vitānaṁ vā bhūmattharaṇaṁ vā sāṇipākāraṁ vā bhisiṁ vā bibbohanaṁ vā karoti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Kosiyavagga


pli: 13. Dvebhāgasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū—“bhagavatā paṭikkhittaṁ suddhakāḷakānaṁ eḷakalomānaṁ santhataṁ kārāpetun”ti, te thokaññeva odātaṁ ante ādiyitvā tatheva suddhakāḷakānaṁ eḷakalomānaṁ santhataṁ kārāpenti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū thokaññeva odātaṁ ante ādiyitvā tatheva suddhakāḷakānaṁ eḷakalomānaṁ santhataṁ kārāpessantī”ti.


pli: Atha kho te bhikkhū chabbaggiye bhikkhū anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tumhe, bhikkhave, thokaññeva odātaṁ ante ādiyitvā tatheva suddhakāḷakānaṁ eḷakalomānaṁ santhataṁ kārāpethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, thokaññeva odātaṁ ante ādiyitvā tatheva suddhakāḷakānaṁ eḷakalomānaṁ santhataṁ kārāpessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Navaṁ pana bhikkhunā santhataṁ kārayamānena dve bhāgā suddhakāḷakānaṁ eḷakalomānaṁ ādātabbā tatiyaṁ odātānaṁ catutthaṁ gocariyānaṁ.


pli: Anādā ce bhikkhu dve bhāge suddhakāḷakānaṁ eḷakalomānaṁ tatiyaṁ odātānaṁ catutthaṁ gocariyānaṁ navaṁ santhataṁ kārāpeyya, nissaggiyaṁ pācittiyan”ti.


pli: Navaṁ nāma


pli: karaṇaṁ upādāya vuccati.


pli: Santhataṁ nāma


pli: santharitvā kataṁ hoti avāyimaṁ.


pli: Kārayamānenāti


pli: karonto vā kārāpento vā.


pli: Dve bhāgā suddhakāḷakānaṁ eḷakalomānaṁ ādātabbāti


pli: dhārayitvā dve tulā ādātabbā.


pli: Tatiyaṁ odātānanti


pli: tulaṁ odātānaṁ.


pli: Catutthaṁ gocariyānanti


pli: tulaṁ gocariyānaṁ.


pli: Anādā ce bhikkhu dve bhāge suddhakāḷakānaṁ eḷakalomānaṁ tatiyaṁ odātānaṁ catutthaṁ gocariyānanti.


pli: Anādiyitvā dve tule suddhakāḷakānaṁ eḷakalomānaṁ tulaṁ odātānaṁ tulaṁ gocariyānaṁ navaṁ santhataṁ karoti vā kārāpeti vā payoge dukkaṭaṁ,


pli: paṭilābhena nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ.


pli: “idaṁ me, bhante, santhataṁ anādiyitvā dve tule suddhakāḷakānaṁ eḷakalomānaṁ tulaṁ odātānaṁ tulaṁ gocariyānaṁ kārāpitaṁ nissaggiyaṁ.


pli: Imāhaṁ saṅghassa nissajjāmī”ti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Attanā vippakataṁ attanā pariyosāpeti, nissaggiyaṁ pācittiyaṁ.


pli: Attanā vippakataṁ parehi pariyosāpeti, nissaggiyaṁ pācittiyaṁ.


pli: Parehi vippakataṁ attanā pariyosāpeti, nissaggiyaṁ pācittiyaṁ.


pli: Parehi vippakataṁ parehi pariyosāpeti, nissaggiyaṁ pācittiyaṁ.


pli: Aññassatthāya karoti vā kārāpeti vā, āpatti dukkaṭassa.


pli: Aññena kataṁ paṭilabhitvā paribhuñjati, āpatti dukkaṭassa.


pli: Anāpatti—


pli: tulaṁ odātānaṁ tulaṁ gocariyānaṁ ādiyitvā karoti,


pli: bahutaraṁ odātānaṁ bahutaraṁ gocariyānaṁ ādiyitvā karoti,


pli: suddhaṁ odātānaṁ suddhaṁ gocariyānaṁ ādiyitvā karoti,


pli: vitānaṁ vā bhūmattharaṇaṁ vā sāṇipākāraṁ vā bhisiṁ vā bibbohanaṁ vā karoti,


pli: ummattakassa,


pli: ādikammikassāti.


pli: Dvebhāgasikkhāpadaṁ niṭṭhitaṁ tatiyaṁ.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Kosiyavagga


pli: 14. Chabbassasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhū anuvassaṁ santhataṁ kārāpenti.


pli: Te yācanabahulā viññattibahulā viharanti—


pli: “eḷakalomāni detha.


pli: Eḷakalomehi attho”ti.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā anuvassaṁ santhataṁ kārāpessanti, yācanabahulā viññattibahulā viharissanti—


pli: ‘eḷakalomāni detha, eḷakalomehi attho’ti.


pli: Amhākaṁ pana sakiṁ katāni santhatāni pañcapi chapi vassāni honti, yesaṁ no dārakā uhadantipi ummihantipi undūrehipi khajjanti.


pli: Ime pana samaṇā sakyaputtiyā anuvassaṁ santhataṁ kārāpenti, yācanabahulā viññattibahulā viharanti—


pli: ‘eḷakalomāni detha, eḷakalomehi attho’”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhū anuvassaṁ santhataṁ kārāpessanti, yācanabahulā viññattibahulā viharissanti—


pli: Atha kho te bhikkhū te anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira, bhikkhave, bhikkhū anuvassaṁ santhataṁ kārāpenti, yācanabahulā viññattibahulā viharanti—


pli: ‘eḷakalomāni detha, eḷakalomehi attho’”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā anuvassaṁ santhataṁ kārāpessanti, yācanabahulā viññattibahulā viharissanti—


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Navaṁ pana bhikkhunā santhataṁ kārāpetvā chabbassāni dhāretabbaṁ.


pli: Orena ce channaṁ vassānaṁ taṁ santhataṁ vissajjetvā vā avissajjetvā vā aññaṁ navaṁ santhataṁ kārāpeyya, nissaggiyaṁ pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena aññataro bhikkhu kosambiyaṁ gilāno hoti.


pli: Ñātakā tassa bhikkhuno santike dūtaṁ pāhesuṁ—


pli: “āgacchatu bhadanto mayaṁ upaṭṭhahissāmā”ti.


pli: Bhikkhūpi evamāhaṁsu—


pli: “gacchāvuso, ñātakā taṁ upaṭṭhahissantī”ti.


pli: So evamāha—


pli: “bhagavatā, āvuso, sikkhāpadaṁ paññattaṁ—


pli: ‘navaṁ pana bhikkhunā santhataṁ kārāpetvā chabbassāni dhāretabban’ti.


pli: Ahañcamhi gilāno, na sakkomi santhataṁ ādāya pakkamituṁ.


pli: Mayhañca vinā santhatā na phāsu hoti.


pli: Nāhaṁ gamissāmī”ti.


pli: Bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, gilānassa bhikkhuno santhatasammutiṁ dātuṁ.


pli: Evañca pana, bhikkhave, dātabbā.


pli: Tena gilānena bhikkhunā saṅghaṁ upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, bhante, gilāno


pli: na sakkomi santhataṁ ādāya pakkamituṁ.


pli: Sohaṁ, bhante, saṅghaṁ santhatasammutiṁ yācāmī’ti.


pli: Dutiyampi yācitabbā.


pli: Tatiyampi yācitabbā.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ itthannāmo bhikkhu gilāno na sakkoti santhataṁ ādāya pakkamituṁ.


pli: So saṅghaṁ santhatasammutiṁ yācati.


pli: Yadi saṅghassa pattakallaṁ, saṅgho itthannāmassa bhikkhuno santhatasammutiṁ dadeyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmassa bhikkhuno santhatasammutiṁ deti.


pli: Yassāyasmato khamati itthannāmassa bhikkhuno santhatasammutiyā dānaṁ, so tuṇhassa;


pli: yassa nakkhamati, so bhāseyya.


pli: Dinnā saṅghena itthannāmassa bhikkhuno santhatasammuti.


pli: Khamati saṅghassa, tasmā tuṇhī,


pli: evametaṁ dhārayāmī’ti.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Navaṁ pana bhikkhunā santhataṁ kārāpetvā chabbassāni dhāretabbaṁ.


pli: Orena ce channaṁ vassānaṁ taṁ santhataṁ vissajjetvā vā avissajjetvā vā aññaṁ navaṁ santhataṁ kārāpeyya, aññatra bhikkhusammutiyā, nissaggiyaṁ pācittiyan”ti.


pli: Navaṁ nāma


pli: karaṇaṁ upādāya vuccati.


pli: Santhataṁ nāma


pli: santharitvā kataṁ hoti avāyimaṁ.


pli: Kārāpetvāti


pli: karitvā vā kārāpetvā vā.


pli: Chabbassāni dhāretabbanti


pli: chabbassaparamatā dhāretabbaṁ.


pli: Orena ce channaṁ vassānanti


pli: ūnakachabbassāni.


pli: Taṁ santhataṁ vissajjetvāti


pli: aññesaṁ datvā.


pli: Avissajjetvāti


pli: na kassaci datvā.


pli: Aññatra bhikkhusammutiyāti


pli: ṭhapetvā bhikkhusammutiṁ aññaṁ navaṁ santhataṁ karoti vā kārāpeti vā, payoge dukkaṭaṁ.


pli: Paṭilābhena nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ.


pli: “idaṁ me, bhante, santhataṁ ūnakachabbassāni kārāpitaṁ, aññatra bhikkhusammutiyā, nissaggiyaṁ.


pli: Imāhaṁ saṅghassa nissajjāmī”ti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Attanā vippakataṁ attanā pariyosāpeti, nissaggiyaṁ pācittiyaṁ.


pli: Attanā vippakataṁ parehi pariyosāpeti, nissaggiyaṁ pācittiyaṁ.


pli: Parehi vippakataṁ attanā pariyosāpeti, nissaggiyaṁ pācittiyaṁ.


pli: Parehi vippakataṁ parehi pariyosāpeti, nissaggiyaṁ pācittiyaṁ.


pli: Anāpatti—


pli: chabbassāni karoti,


pli: atirekachabbassāni karoti,


pli: aññassatthāya karoti vā kārāpeti vā,


pli: aññena kataṁ paṭilabhitvā paribhuñjati,


pli: vitānaṁ vā bhūmattharaṇaṁ vā sāṇipākāraṁ vā bhisiṁ vā bibbohanaṁ vā karoti,


pli: bhikkhusammutiyā,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Kosiyavagga


pli: 15. Nisīdanasanthatasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Atha kho bhagavā bhikkhū āmantesi—“icchāmahaṁ, bhikkhave, temāsaṁ paṭisallīyituṁ.


pli: Namhi kenaci upasaṅkamitabbo, aññatra ekena piṇḍapātanīhārakenā”ti.


pli: “Evaṁ, bhante”ti kho te bhikkhū bhagavato paṭissuṇitvā nāssudha koci bhagavantaṁ upasaṅkamati, aññatra ekena piṇḍapātanīhārakena.


pli: Tena kho pana samayena sāvatthiyā saṅghena katikā katā hoti—


pli: “icchatāvuso, bhagavā temāsaṁ paṭisallīyituṁ.


pli: Na bhagavā kenaci upasaṅkamitabbo, aññatra ekena piṇḍapātanīhārakena.


pli: Yo bhagavantaṁ upasaṅkamati so pācittiyaṁ desāpetabbo”ti.


pli: Atha kho āyasmā upaseno vaṅgantaputto, sapariso yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Āciṇṇaṁ kho panetaṁ buddhānaṁ bhagavantānaṁ āgantukehi bhikkhūhi saddhiṁ paṭisammodituṁ. Atha kho bhagavā āyasmantaṁ upasenaṁ vaṅgantaputtaṁ etadavoca—


pli: “kacci vo, upasena, khamanīyaṁ kacci yāpanīyaṁ,


pli: kaccittha appakilamathena addhānaṁ āgatā”ti?


pli: “Khamanīyaṁ, bhagavā, yāpanīyaṁ, bhagavā.


pli: Appakilamathena ca mayaṁ, bhante, addhānaṁ āgatā”ti.


pli: Tena kho pana samayena āyasmato upasenassa vaṅgantaputtassa saddhivihāriko bhikkhu bhagavato avidūre nisinno hoti. Atha kho bhagavā taṁ bhikkhuṁ etadavoca—


pli: “manāpāni te, bhikkhu, paṁsukūlānī”ti?


pli: “Na kho me, bhante, manāpāni paṁsukūlānī”ti.


pli: “Kissa pana tvaṁ, bhikkhu, paṁsukūliko”ti?


pli: “Upajjhāyo me, bhante, paṁsukūliko. Evaṁ ahampi paṁsukūliko”ti.


pli: Atha kho bhagavā āyasmantaṁ upasenaṁ vaṅgantaputtaṁ etadavoca—“pāsādikā kho tyāyaṁ, upasena, parisā.


pli: Kathaṁ tvaṁ, upasena, parisaṁ vinesī”ti?


pli: “Yo maṁ, bhante, upasampadaṁ yācati tamahaṁ evaṁ vadāmi—


pli: ‘ahaṁ kho, āvuso, āraññiko piṇḍapātiko paṁsukūliko.


pli: Sace tvampi āraññiko bhavissasi piṇḍapātiko paṁsukūliko, evāhaṁ taṁ upasampādessāmī’ti.


pli: Sace me paṭissuṇāti upasampādemi, no ce me paṭissuṇāti na upasampādemi.


pli: Yo maṁ nissayaṁ yācati tamahaṁ evaṁ vadāmi—


pli: Sace tvampi āraññiko bhavissasi piṇḍapātiko paṁsukūliko, evāhaṁ te nissayaṁ dassāmī’ti.


pli: Sace me paṭissuṇāti nissayaṁ demi, no ce me paṭissuṇāti na nissayaṁ demi.


pli: Evaṁ kho ahaṁ, bhante, parisaṁ vinemī”ti.


pli: “Sādhu sādhu, upasena. Sādhu kho tvaṁ, upasena, parisaṁ vinesi.


pli: Jānāsi pana tvaṁ, upasena, sāvatthiyā saṅghassa katikan”ti?


pli: “Na kho ahaṁ, bhante, jānāmi sāvatthiyā saṅghassa katikan”ti.


pli: “Sāvatthiyā kho, upasena, saṅghena katikā katā—


pli: ‘icchatāvuso, bhagavā temāsaṁ paṭisallīyituṁ.


pli: Na bhagavā kenaci upasaṅkamitabbo, aññatra ekena piṇḍapātanīhārakena.


pli: Yo bhagavantaṁ upasaṅkamati so pācittiyaṁ desāpetabbo’”ti.


pli: “Paññāyissati, bhante, sāvatthiyā saṅgho sakāya katikāya,


pli: na mayaṁ apaññattaṁ paññapessāma paññattaṁ vā na samucchindissāma,


pli: yathāpaññattesu sikkhāpadesu samādāya vattissāmā”ti.


pli: “Sādhu sādhu, upasena,


pli: apaññattaṁ na paññapetabbaṁ, paññattaṁ vā na samucchinditabbaṁ,


pli: yathāpaññattesu sikkhāpadesu samādāya vattitabbaṁ.


pli: Anujānāmi, upasena, ye te bhikkhū āraññikā piṇḍapātikā paṁsukūlikā yathāsukhaṁ maṁ dassanāya upasaṅkamantū”ti.


pli: Tena kho pana samayena sambahulā bhikkhū bahidvārakoṭṭhake ṭhitā honti—“mayaṁ āyasmantaṁ upasenaṁ vaṅgantaputtaṁ pācittiyaṁ desāpessāmā”ti.


pli: Atha kho āyasmā upaseno vaṅgantaputto sapariso uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho te bhikkhū āyasmantaṁ upasenaṁ vaṅgantaputtaṁ etadavocuṁ—“jānāsi tvaṁ, āvuso upasena, sāvatthiyā saṅghassa katikan”ti.


pli: “Bhagavāpi maṁ, āvuso, evamāha—‘jānāsi pana tvaṁ, upasena, sāvatthiyā saṅghassa katikan’ti? ‘Na kho ahaṁ, bhante, jānāmi sāvatthiyā saṅghassa katikan’ti.


pli: ‘Sāvatthiyā kho, upasena, saṅghena katikā katā—


pli: icchatāvuso, bhagavā temāsaṁ paṭisallīyituṁ.


pli: Yo bhagavantaṁ upasaṅkamati so pācittiyaṁ desāpetabbo’ti.


pli: ‘Paññāyissati, bhante, sāvatthiyā saṅgho sakāya katikāya,


pli: yathāpaññattesu sikkhāpadesu samādāya vattissāmā’ti.


pli: Anuññātāvuso, bhagavatā—‘ye te bhikkhū āraññikā piṇḍapātikā paṁsukūlikā yathāsukhaṁ maṁ dassanāya upasaṅkamantū’”ti.


pli: Atha kho te bhikkhū—“saccaṁ kho āyasmā upaseno āha—


pli: ‘na apaññattaṁ paññapetabbaṁ, paññattaṁ vā na samucchinditabbaṁ, yathāpaññattesu sikkhāpadesu samādāya vattitabban’”ti.


pli: Assosuṁ kho bhikkhū—“anuññātā kira bhagavatā—‘ye te bhikkhū āraññikā piṇḍapātikā paṁsukūlikā yathāsukhaṁ maṁ dassanāya upasaṅkamantū’”ti.


pli: Te bhagavantaṁ dassanaṁ pihentā santhatāni ujjhitvā āraññikaṅgaṁ piṇḍapātikaṅgaṁ paṁsukūlikaṅgaṁ samādiyiṁsu.


pli: Atha kho bhagavā sambahulehi bhikkhūhi saddhiṁ senāsanacārikaṁ āhiṇḍanto addasa santhatāni tahaṁ tahaṁ ujjhitāni.


pli: Passitvā bhikkhū āmantesi—“kassimāni, bhikkhave, santhatāni tahaṁ tahaṁ ujjhitānī”ti?


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “tena hi, bhikkhave, bhikkhūnaṁ sikkhāpadaṁ paññapessāmi dasa atthavase paṭicca—


pli: saṅghasuṭṭhutāya, saṅghaphāsutāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Nisīdanasanthataṁ pana bhikkhunā kārayamānena purāṇasanthatassa sāmantā sugatavidatthi ādātabbā dubbaṇṇakaraṇāya,


pli: anādā ce bhikkhu purāṇasanthatassa sāmantā sugatavidatthiṁ navaṁ nisīdanasanthataṁ kārāpeyya, nissaggiyaṁ pācittiyan”ti.


pli: Nisīdanaṁ nāma


pli: sadasaṁ vuccati.


pli: Santhataṁ nāma


pli: santharitvā kataṁ hoti avāyimaṁ.


pli: Kārayamānenāti


pli: karonto vā kārāpento vā.


pli: Purāṇasanthataṁ nāma


pli: sakiṁ nivatthampi sakiṁ pārutampi.


pli: Sāmantā sugatavidatthi ādātabbā dubbaṇṇakaraṇāyāti


pli: thirabhāvāya vaṭṭaṁ vā caturassaṁ vā chinditvā ekadese vā santharitabbaṁ vijaṭetvā vā santharitabbaṁ.


pli: Anādā ce bhikkhu purāṇasanthatassa sāmantā sugatavidatthinti


pli: anādiyitvā purāṇasanthatassa sāmantā sugatavidatthiṁ navaṁ nisīdanasanthataṁ karoti vā kārāpeti vā, payoge dukkaṭaṁ,


pli: paṭilābhena nissaggiyaṁ hoti.


pli: Nissajjitabbaṁ saṅghassa vā gaṇassa vā puggalassa vā.


pli: Evañca pana, bhikkhave, nissajjitabbaṁ.


pli: “idaṁ me, bhante, nisīdanasanthataṁ anādiyitvā purāṇasanthatassa sāmantā sugatavidatthiṁ kārāpitaṁ nissaggiyaṁ.


pli: Imāhaṁ saṅghassa nissajjāmī”ti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Attanā vippakataṁ attanā pariyosāpeti, nissaggiyaṁ pācittiyaṁ.


pli: Attanā vippakataṁ parehi pariyosāpeti, nissaggiyaṁ pācittiyaṁ.


pli: Parehi vippakataṁ attanā pariyosāpeti, nissaggiyaṁ pācittiyaṁ.


pli: Parehi vippakataṁ parehi pariyosāpeti, nissaggiyaṁ pācittiyaṁ.


pli: Aññassatthāya karoti vā kārāpeti vā, āpatti dukkaṭassa.


pli: Anāpatti—


pli: purāṇasanthatassa sāmantā sugatavidatthiṁ ādiyitvā karoti,


pli: alabhanto thokataraṁ ādiyitvā karoti,


pli: alabhanto anādiyitvā karoti,


pli: aññena kataṁ paṭilabhitvā paribhuñjati,


pli: vitānaṁ vā bhūmattharaṇaṁ vā sāṇipākāraṁ vā bhisiṁ vā bibbohanaṁ vā karoti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Kosiyavagga


pli: 16. Eḷakalomasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññatarassa bhikkhuno kosalesu janapade sāvatthiṁ gacchantassa antarāmagge eḷakalomāni uppajjiṁsu.


pli: Atha kho so bhikkhu tāni eḷakalomāni uttarāsaṅgena bhaṇḍikaṁ bandhitvā agamāsi.


pli: Manussā taṁ bhikkhuṁ passitvā uppaṇḍesuṁ—


pli: “kittakena te, bhante, kītāni?


pli: Kittako udayo bhavissatī”ti?


pli: So bhikkhu tehi manussehi uppaṇḍiyamāno maṅku ahosi.


pli: Atha kho so bhikkhu sāvatthiṁ gantvā tāni eḷakalomāni ṭhitakova āsumbhi.


pli: Bhikkhū taṁ bhikkhuṁ etadavocuṁ—


pli: “kissa tvaṁ, āvuso, imāni eḷakalomāni ṭhitakova āsumbhasī”ti?


pli: “Tathā hi panāhaṁ, āvuso, imesaṁ eḷakalomānaṁ kāraṇā manussehi uppaṇḍito”ti.


pli: “Kīva dūrato pana tvaṁ, āvuso, imāni eḷakalomāni āharī”ti?


pli: “Atirekatiyojanaṁ, āvuso”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhu atirekatiyojanaṁ eḷakalomāni āharissatī”ti.


pli: Atha kho te bhikkhū taṁ bhikkhuṁ anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tvaṁ, bhikkhu, atirekatiyojanaṁ eḷakalomāni āharī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, atirekatiyojanaṁ eḷakalomāni āharissasi.


pli: Netaṁ moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Bhikkhuno paneva addhānamaggappaṭipannassa eḷakalomāni uppajjeyyuṁ. Ākaṅkhamānena bhikkhunā paṭiggahetabbāni.


pli: Paṭiggahetvā tiyojanaparamaṁ sahatthā haritabbāni, asante hārake.


pli: Tato ce uttari hareyya, asantepi hārake, nissaggiyaṁ pācittiyan”ti.


pli: panthaṁ gacchantassa.


pli: Eḷakalomāni uppajjeyyunti


pli: uppajjeyyuṁ saṅghato vā gaṇato vā ñātito vā mittato vā paṁsukūlaṁ vā attano vā dhanena.


pli: Ākaṅkhamānenāti


pli: icchamānena paṭiggahetabbāni.


pli: Paṭiggahetvā tiyojanaparamaṁ sahatthā haritabbānīti


pli: tiyojanaparamatā sahatthā haritabbāni.


pli: Asante hāraketi


pli: nāñño koci hārako hoti itthī vā puriso vā gahaṭṭho vā pabbajito vā.


pli: Tato ce uttari hareyya, asantepi hāraketi


pli: paṭhamaṁ pādaṁ tiyojanaṁ atikkāmeti, āpatti dukkaṭassa.


pli: Dutiyaṁ pādaṁ atikkāmeti, nissaggiyaṁ pācittiyaṁ.


pli: Antotiyojane ṭhito bahitiyojanaṁ pāteti, nissaggiyaṁ pācittiyaṁ.


pli: Aññassa yāne vā bhaṇḍe vā ajānantassa pakkhipitvā tiyojanaṁ atikkāmeti, nissaggiyāni honti.


pli: Nissajjitabbāni saṅghassa vā gaṇassa vā puggalassa vā.


pli: Evañca pana, bhikkhave, nissajjitabbāni.


pli: “imāni me, bhante, eḷakalomāni tiyojanaṁ atikkāmitāni nissaggiyāni.


pli: Imānāhaṁ saṅghassa nissajjāmī”ti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Atirekatiyojane atirekasaññī atikkāmeti, nissaggiyaṁ pācittiyaṁ.


pli: Atirekatiyojane vematiko atikkāmeti, nissaggiyaṁ pācittiyaṁ.


pli: Atirekatiyojane ūnakasaññī atikkāmeti, nissaggiyaṁ pācittiyaṁ.


pli: Ūnakatiyojane atirekasaññī, āpatti dukkaṭassa.


pli: Ūnakatiyojane vematiko, āpatti dukkaṭassa.


pli: Ūnakatiyojane ūnakasaññī, anāpatti.


pli: Anāpatti—


pli: tiyojanaṁ harati,


pli: ūnakatiyojanaṁ harati,


pli: tiyojanaṁ haratipi paccāharatipi,


pli: tiyojanaṁ vāsādhippāyo gantvā tato paraṁ harati,


pli: acchinnaṁ paṭilabhitvā harati,


pli: nissaṭṭhaṁ paṭilabhitvā harati,


pli: aññaṁ harāpeti,


pli: katabhaṇḍaṁ,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Kosiyavagga


pli: 17. Eḷakalomadhovāpanasikkhāpada


pli: Tena samayena buddho bhagavā sakkesu viharati kapilavatthusmiṁ nigrodhārāme.


pli: Tena kho pana samayena chabbaggiyā bhikkhū bhikkhunīhi eḷakalomāni dhovāpentipi rajāpentipi vijaṭāpentipi.


pli: Bhikkhuniyo eḷakalomāni dhovantiyo rajantiyo vijaṭentiyo riñcanti uddesaṁ paripucchaṁ adhisīlaṁ adhicittaṁ adhipaññaṁ.


pli: Atha kho mahāpajāpati gotamī yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi.


pli: Ekamantaṁ ṭhitaṁ kho mahāpajāpatiṁ gotamiṁ bhagavā etadavoca—“kacci, gotami, bhikkhuniyo appamattā ātāpiniyo pahitattā viharantī”ti?


pli: “Kuto, bhante, bhikkhunīnaṁ appamādo.


pli: Ayyā chabbaggiyā bhikkhunīhi eḷakalomāni dhovāpentipi rajāpentipi vijaṭāpentipi.


pli: Bhikkhuniyo eḷakalomāni dhovantiyo rajantiyo vijaṭentiyo riñcanti uddesaṁ paripucchaṁ adhisīlaṁ adhicittaṁ adhipaññan”ti.


pli: Atha kho bhagavā mahāpajāpatiṁ gotamiṁ dhammiyā kathāya sandassesi samādapesi samuttejesi sampahaṁsesi.


pli: Atha kho mahāpajāpati gotamī bhagavatā dhammiyā kathāya sandassitā samādapitā samuttejitā sampahaṁsitā bhagavantaṁ abhivādetvā padakkhiṇaṁ katvā pakkāmi.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā chabbaggiye bhikkhū paṭipucchi—


pli: “saccaṁ kira tumhe, bhikkhave, bhikkhunīhi eḷakalomāni dhovāpethapi rajāpethapi vijaṭāpethapī”ti?


pli: “Saccaṁ, bhagavā”ti.


pli: “Ñātikāyo tumhākaṁ, bhikkhave, aññātikāyo”ti?


pli: “Aññātikāyo, bhagavā”ti.


pli: “Aññātakā, moghapurisā, aññātikānaṁ na jānanti patirūpaṁ vā appatirūpaṁ vā pāsādikaṁ vā apāsādikaṁ vā.


pli: Tattha nāma tumhe, moghapurisā, aññātikāhi bhikkhunīhi eḷakalomāni dhovāpessathapi rajāpessathapi vijaṭāpessathapi.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu aññātikāya bhikkhuniyā eḷakalomāni dhovāpeyya vā rajāpeyya vā vijaṭāpeyya vā, nissaggiyaṁ pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Aññātikā nāma


pli: mātito vā pitito vā yāva sattamā pitāmahayugā asambaddhā.


pli: Bhikkhunī nāma


pli: ubhatosaṅghe upasampannā.


pli: Dhovāti āṇāpeti, āpatti dukkaṭassa.


pli: Dhotāni nissaggiyāni honti.


pli: Rajāti āṇāpeti, āpatti dukkaṭassa.


pli: Rattāni nissaggiyāni honti.


pli: Vijaṭehīti āṇāpeti, āpatti dukkaṭassa.


pli: Vijaṭitāni nissaggiyāni honti.


pli: Nissajjitabbāni saṅghassa vā gaṇassa vā puggalassa vā.


pli: Evañca pana, bhikkhave, nissajjitabbāni.


pli: “imāni me, bhante, eḷakalomāni aññātikāya bhikkhuniyā dhovāpitāni nissaggiyāni.


pli: Imānāhaṁ saṅghassa nissajjāmī”ti …pe…


pli: dadeyyāti …pe…


pli: dadeyyunti …pe…


pli: āyasmato dammīti.


pli: Aññātikāya aññātikasaññī eḷakalomāni dhovāpeti, nissaggiyaṁ pācittiyaṁ.


pli: Aññātikāya aññātikasaññī eḷakalomāni dhovāpeti rajāpeti, nissaggiyena āpatti dukkaṭassa.


pli: Aññātikāya aññātikasaññī eḷakalomāni dhovāpeti vijaṭāpeti, nissaggiyena āpatti dukkaṭassa.


pli: Aññātikāya aññātikasaññī eḷakalomāni dhovāpeti rajāpeti vijaṭāpeti, nissaggiyena āpatti dvinnaṁ dukkaṭānaṁ.


pli: Aññātikāya aññātikasaññī eḷakalomāni rajāpeti, nissaggiyaṁ pācittiyaṁ.


pli: Aññātikāya aññātikasaññī eḷakalomāni rajāpeti vijaṭāpeti, nissaggiyena āpatti dukkaṭassa.


pli: Aññātikāya aññātikasaññī eḷakalomāni rajāpeti dhovāpeti, nissaggiyena āpatti dukkaṭassa.


pli: Aññātikāya aññātikasaññī eḷakalomāni rajāpeti vijaṭāpeti dhovāpeti, nissaggiyena āpatti dvinnaṁ dukkaṭānaṁ.


pli: Aññātikāya aññātikasaññī eḷakalomāni vijaṭāpeti, nissaggiyaṁ pācittiyaṁ.


pli: Aññātikāya aññātikasaññī eḷakalomāni vijaṭāpeti dhovāpeti, nissaggiyena āpatti dukkaṭassa.


pli: Aññātikāya aññātikasaññī eḷakalomāni vijaṭāpeti rajāpeti, nissaggiyena āpatti dukkaṭassa.


pli: Aññātikāya aññātikasaññī eḷakalomāni vijaṭāpeti dhovāpeti rajāpeti, nissaggiyena āpatti dvinnaṁ dukkaṭānaṁ.


pli: Aññātikāya vematiko …pe…


pli: aññātikāya ñātikasaññī …pe…


pli: aññassa eḷakalomāni dhovāpeti, āpatti dukkaṭassa.


pli: Ekato upasampannāya dhovāpeti, āpatti dukkaṭassa.


pli: Ñātikāya aññātikasaññī, āpatti dukkaṭassa.


pli: Ñātikāya vematiko, āpatti dukkaṭassa.


pli: Ñātikāya ñātikasaññī, anāpatti.


pli: Anāpatti—


pli: ñātikāya dhovantiyā aññātikā dutiyā hoti,


pli: avuttā dhovati,


pli: aparibhuttaṁ katabhaṇḍaṁ dhovāpeti,


pli: sikkhamānāya


pli: sāmaṇeriyā


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Kosiyavagga


pli: 18. Rūpiyasikkhāpada


pli: Tena samayena buddho bhagavā rājagahe viharati veḷuvane kalandakanivāpe.


pli: Tena kho pana samayena āyasmā upanando sakyaputto aññatarassa kulassa kulūpako hoti niccabhattiko.


pli: Yaṁ tasmiṁ kule uppajjati khādanīyaṁ vā bhojanīyaṁ vā tato āyasmato upanandassa sakyaputtassa paṭiviso ṭhapiyyati.


pli: Tena kho pana samayena sāyaṁ tasmiṁ kule maṁsaṁ uppannaṁ hoti.


pli: Tato āyasmato upanandassa sakyaputtassa paṭiviso ṭhapito hoti.


pli: Tassa kulassa dārako rattiyā paccūsasamayaṁ paccuṭṭhāya rodati—“maṁsaṁ me dethā”ti.


pli: Atha kho so puriso pajāpatiṁ etadavoca—“ayyassa paṭivisaṁ dārakassa dehi.


pli: Aññaṁ cetāpetvā ayyassa dassāmā”ti.


pli: Atha kho āyasmā upanando sakyaputto pubbaṇhasamayaṁ nivāsetvā pattacīvaraṁ ādāya yena taṁ kulaṁ tenupasaṅkami; upasaṅkamitvā paññatte āsane nisīdi.


pli: Atha kho so puriso yenāyasmā upanando sakyaputto tenupasaṅkami; upasaṅkamitvā āyasmantaṁ upanandaṁ sakyaputtaṁ abhivādetvā ekamantaṁ nisīdi. Ekamantaṁ nisinno kho so puriso āyasmantaṁ upanandaṁ sakyaputtaṁ etadavoca—


pli: “hiyyo kho, bhante, sāyaṁ maṁsaṁ uppannaṁ ahosi. Tato ayyassa paṭiviso ṭhapito.


pli: Ayaṁ, bhante, dārako rattiyā paccūsasamayaṁ paccuṭṭhāya rodati—‘maṁsaṁ me dethā’ti. Ayyassa paṭiviso dārakassa dinno.


pli: Kahāpaṇena, bhante, kiṁ āhariyyatū”ti?


pli: “Pariccatto me, āvuso, kahāpaṇo”ti?


pli: “Āma, bhante, pariccatto”ti.


pli: “Taññeva me, āvuso, kahāpaṇaṁ dehī”ti.


pli: Atha kho so puriso āyasmato upanandassa sakyaputtassa kahāpaṇaṁ datvā ujjhāyati khiyyati vipāceti—“Yatheva mayaṁ rūpiyaṁ paṭiggaṇhāma evamevime samaṇā sakyaputtiyā rūpiyaṁ paṭiggaṇhantī”ti.


pli: Assosuṁ kho bhikkhū tassa purisassa ujjhāyantassa khiyyantassa vipācentassa.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā upanando sakyaputto rūpiyaṁ paṭiggahessatī”ti.


pli: Atha kho te bhikkhū āyasmantaṁ upanandaṁ sakyaputtaṁ anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tvaṁ, upananda, rūpiyaṁ paṭiggahesī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, rūpiyaṁ paṭiggahessasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu jātarūparajataṁ uggaṇheyya vā uggaṇhāpeyya vā upanikkhittaṁ vā sādiyeyya, nissaggiyaṁ pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Jātarūpaṁ nāma


pli: satthuvaṇṇo vuccati.


pli: Rajataṁ nāma


pli: kahāpaṇo lohamāsako dārumāsako jatumāsako ye vohāraṁ gacchanti.


pli: Uggaṇheyyāti


pli: sayaṁ gaṇhāti nissaggiyaṁ pācittiyaṁ.


pli: Uggaṇhāpeyyāti


pli: aññaṁ gāhāpeti nissaggiyaṁ pācittiyaṁ.


pli: Upanikkhittaṁ vā sādiyeyyāti


pli: idaṁ ayyassa hotūti upanikkhittaṁ sādiyati, nissaggiyaṁ hoti.


pli: Saṅghamajjhe nissajjitabbaṁ.


pli: Evañca pana, bhikkhave, nissajjitabbaṁ—


pli: tena bhikkhunā saṅghaṁ upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: “ahaṁ, bhante, rūpiyaṁ paṭiggahesiṁ.


pli: Idaṁ me nissaggiyaṁ.


pli: Imāhaṁ saṅghassa nissajjāmī”ti.


pli: Nissajjitvā āpatti desetabbā.


pli: Byattena bhikkhunā paṭibalena āpatti paṭiggahetabbā.


pli: Sace tattha āgacchati ārāmiko vā upāsako vā so vattabbo—


pli: “āvuso, imaṁ jānāhī”ti.


pli: Sace so bhaṇati—


pli: “iminā kiṁ āhariyyatū”ti,


pli: na vattabbo—


pli: “imaṁ vā imaṁ vā āharā”ti.


pli: Kappiyaṁ ācikkhitabbaṁ—


pli: sappi vā telaṁ vā madhu vā phāṇitaṁ vā.


pli: Sace so tena parivattetvā kappiyaṁ āharati rūpiyappaṭiggāhakaṁ ṭhapetvā sabbeheva paribhuñjitabbaṁ.


pli: Evañcetaṁ labhetha, iccetaṁ kusalaṁ;


pli: no ce labhetha, so vattabbo—


pli: “āvuso, imaṁ chaḍḍehī”ti.


pli: Sace so chaḍḍeti, iccetaṁ kusalaṁ;


pli: no ce chaḍḍeti, pañcahaṅgehi samannāgato bhikkhu rūpiyachaḍḍako sammannitabbo—


pli: yo na chandāgatiṁ gaccheyya, na dosāgatiṁ gaccheyya, na mohāgatiṁ gaccheyya, na bhayāgatiṁ gaccheyya, chaḍḍitāchaḍḍitañca jāneyya.


pli: “Evañca pana, bhikkhave, sammannitabbo.


pli: Paṭhamaṁ bhikkhu yācitabbo.


pli: Yācitvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ, saṅgho itthannāmaṁ bhikkhuṁ rūpiyachaḍḍakaṁ sammanneyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmaṁ bhikkhuṁ rūpiyachaḍḍakaṁ sammannati.


pli: Yassāyasmato khamati itthannāmassa bhikkhuno rūpiyachaḍḍakassa sammuti, so tuṇhassa;


pli: yassa nakkhamati, so bhāseyya.


pli: Sammato saṅghena itthannāmo bhikkhu rūpiyachaḍḍako.


pli: Khamati saṅghassa, tasmā tuṇhī,


pli: evametaṁ dhārayāmī’”ti.


pli: Tena sammatena bhikkhunā animittaṁ katvā pātetabbaṁ.


pli: Sace nimittaṁ katvā pāteti, āpatti dukkaṭassa.


pli: Rūpiye rūpiyasaññī rūpiyaṁ paṭiggaṇhāti, nissaggiyaṁ pācittiyaṁ.


pli: Rūpiye vematiko rūpiyaṁ paṭiggaṇhāti, nissaggiyaṁ pācittiyaṁ.


pli: Rūpiye arūpiyasaññī rūpiyaṁ paṭiggaṇhāti, nissaggiyaṁ pācittiyaṁ.


pli: Arūpiye rūpiyasaññī, āpatti dukkaṭassa.


pli: Arūpiye vematiko, āpatti dukkaṭassa.


pli: Arūpiye arūpiyasaññī, anāpatti.


pli: Anāpatti—


pli: ajjhārāme vā ajjhāvasathe vā uggahetvā vā uggahāpetvā vā nikkhipati—


pli: yassa bhavissati so harissatīti,


pli: ummattakassa,


pli: ādikammikassāti.


pli: Rūpiyasikkhāpadaṁ niṭṭhitaṁ aṭṭhamaṁ.


pli: Theravāda Vinaya


pli: Mahāvibhaṅga


pli: Nissaggiyakaṇḍa


pli: Kosiyavagga


pli: 19. Rūpiyasaṁvohārasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū nānappakārakaṁ rūpiyasaṁvohāraṁ samāpajjanti.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā nānappakārakaṁ rūpiyasaṁvohāraṁ samāpajjissanti, seyyathāpi gihī kāmabhogino”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū nānappakārakaṁ rūpiyasaṁvohāraṁ samāpajjissantī”ti.


pli: Atha kho te bhikkhū chabbaggiye bhikkhū anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tumhe, bhikkhave, nānappakārakaṁ rūpiyasaṁvohāraṁ samāpajjathā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, nānappakārakaṁ rūpiyasaṁvohāraṁ samāpajjissatha.